Industri Buku Akar Tunjang Pohon Ketamadunan dan Budaya Pembacaan

Kuala Lumpur – Dialog Buku Negara yang bertajuk “Industri Buku Negara Mendepani Cabaran Global” telah diadakan bersempena dengan Pesta Buku Antarabangsa Kuala Lumpur 2022 di Pusat Dagangan Dunia Kuala Lumpur (WTC). Dialog tersebut membariskan tiga orang ahli panel yang terdiri daripada pelbagai latar belakang serta aktif dalam industri buku negara. Ketiga-tiga ahli panel tersebut ialah YBhg. Datu Dr. Rashidah Bolhassan (Setiausaha Tetap Kementerian Kebajikan, Kesejahteraan Komuniti, Wanita, Keluarga dan Pembangunan Kanak-kanak), Tuan Haji Azman Hashim (Pengerusi Pemasaran Majlis Penerbitan Ilmiah Malaysia atau MAPIM) dan Encik Arief Hakim Sani Rahmat (Presiden Persatuan Penerbit Buku Malaysia atau MABOPA). Dialog tersebut telah dikendalikan oleh Encik Sakri Abdullah (Pengarah Urusan/Ketua Pegawai Eksekutif Institut Terjemahan dan Buku Malaysia atau ITBM).

Dialog Buku Negara berlangsung selama hampir tiga jam. Banyak idea, cadangan dan perspektif baharu mengenai buku dan industri perbukuan dikemukakan sepanjang dialog tersebut. Antaranya adalah berkaitan dengan peranan perpustakaan, literasi digital, masa hadapan industri buku serta cabaran dan halangan dalam melangsungkan hayat perbukuan.

Umum mengetahui bahawa pandemik COVID-19 banyak memberikan kesan terhadap perkembangan ekonomi dan kehidupan masyarakat sendiri. Industri buku tidak terlepas dalam menerima “tempias” tersebut. Pandemik banyak memberikan pengajaran tertentu bahawa persediaan daripada pelbagai aspek perlu diteliti serta perlunya “pelan kedua” dalam memastikan buku sentiasa menjadi pilihan masyarakat.

Menurut YBhg. Datu Dr. Rashidah Bolhassan, beliau yang berpengalaman terlibat dengan perpustakaan menyatakan bahawa pandemik secara tidak langsung menyebabkan perpustakaan kembali menjadi pilihan masyarakat dalam mencari buku yang diingini oleh pembaca.

Ilmu tidak harus disimpan semata-mata dalam perpustakaan. Ilmu harus digunakan dan disebarkan kepada masyarakat umum. Oleh itu, perpustakaan sekarang harus memperbanyak perkhidmatan yang bersifat digital.

Menurut beliau lagi, walaupun pandemik COVID-19 melanda negara dengan hebatnya, namun perpustakaan tetap berdiri utuh kerana terdapat perpustakaan yang memberikan perkhidmatan digital seperti pinjaman e-buku, pembacaan surat khabar secara digital dan sebagainya. Dengan adanya literasi digital dalam perkhidmatan perpustakaan, maka secara tidak langsung masyarakat tidak lagi menghadapi situasi sukar dalam mendapatkan buku. Tambahnya, perpustakaan sendiri harus sentiasa melakukan perubahan dalam menyediakan perkhidmatan mereka.

Selain itu, Tuan Haji Azman Hashim selaku ahli panel kedua berpendapat bahawa walaupun buku fizikal seolah-olah tidak lagi menjadi pilihan pembaca, namun cabaran yang lebih besar ialah cara untuk mempromosikan sesebuah buku yang diterbitkan.

Saya percaya buku masih dicari oleh masyarakat. Perkara yang penting sekarang ialah penerbit dan sesiapa sahaja yang terlibat dalam industri buku harus lebih terkehadapan dan bijak dalam mempromosikan buku mereka. Masyarakat di luar bandar, terutamanya di kampung dan pedalaman tidak harus disisihkan dalam mendapatkan buku yang berkualiti.

Beliau juga berpendapat bahawa sesebuah tamadun dibina dengan budaya pembacaan yang kukuh. Pembudayaan pembacaan harus diterapkan dan dikukuhkan terlebih dahulu sebelum melangkah lebih jauh ke dunia digital. Bagi beliau, semua pihak harus terlibat dalam membudayakan buku dalam kehidupan seharian. Agensi kerajaan khususnya perlu lebih giat dalam menerapkan minat masyarakat terhadap buku, terutamanya yang melibatkan golongan kanak-kanak. Program galakan membaca perlu digerakkan di semua peringkat termasuklah peringkat sekolah. Jika keadaan tersebut menjadi realiti, maka industri buku akan hidup subur dah harmoni.

Seterusnya, ahli panel ketiga, iaitu Encik Arief Hakim Sani Rahmat pula menjelaskan betapa perlunya pihak tertentu melihat kembali hal-hal penting dalam proses menerbitkan buku. Antara perkara yang dibangkitkannya ialah cabaran dalam menerbitkan buku pasca pandemik yang melibatkan kos cetak, harga kertas dan sebagainya. Baginya, hal seumpama ini menjadikan industri buku tersepit dan mengalami masalah untuk terus berjalan dengan lancar. Hal-hal tersebut menyebabkan harga buku menjadi mahal dan seterusnya masyarakat akan menjadikan buku sebagai “kos lepas” dalam kehidupan seharian mereka.

Naratif dahulu ialah orang tidak mahu membeli buku walaupun harga buku murah. Sekarang, naratifnya ialah orang mahu membeli buku, tetapi duit yang berada dalam poket tidak mencukupi. Itulah realiti buku dan pembaca sekarang.

Selain itu, beliau juga mengemukakan beberapa idea untuk semua pihak, khususnya kerajaan untuk sama-sama membantu dalam meningkatkan industri buku dan seterusnya menanam minat membaca dalam kalangan masyarakat. Antara idea yang dikemukakannya ialah perlunya kerajaan menggiatkan kembali “Kempen Membaca Kebangsaan”, perlunya insentif fizikal dan pelaburan pendidikan, pemberian kembali baucar buku dan transformasi digital yang menyeluruh.

Beliau juga menyarankan agar kerajaan dan pihak tertentu memberikan dana bagi membolehkan kajian industri buku dilakukan. Kajian tersebut harus menyeluruh dan bersifat holistik serta mampu memberikan jawapan kepada permasalahan yang terdapat dalam industri buku kini.

Selaku moderator dialog, Encik Sakri Abdullah menyatakan kegembiraannya kerana pada hari pertama Pesta Buku Antarabangsa Kuala Lumpur diadakan, seawal pukul 10.30 pagi, banyak pengunjung hadir memenuhi ruang legar pempamer secara keseluruhan dan baliau berharap agar pengunjung akan terus berkunjung ke pesta buku tersebut sehingga 12 Jun 2022. Dalam memastikan kelangsungan industri buku, beliau juga berharap agar adanya pendekatan terbaik daripada industri dan kerajaan yang boleh memberikan ruang untuk industri buku mengalami proses pemulihan secara berterusan kerana terkesan dengan cabaran global. Menurut beliau, industri buku merupakan industri yang menggabungkan elemen komersial dan sosial. Oleh itu, tanggungjawab pemain industri juga mesti ada dan menyerahkannya pada pasaran terbuka juga perlu ada.

Pada akhir sesi dialog, Encik Sakri Abdullah turut menyatakan kegembiraannya kerana peserta yang hadir menunjukkan minat terhadap dialog yang diadakan dan dapat bertahan dalam majlis yang diadakan dalam tempoh hampir tiga jam.  Hal ini menunjukkan bahawa masyarakat sedar betapa perlunya budaya membaca, betapa sedar dan betapa kita perlu memperbaik apa-apa yang kita ada sekarang.

Daripada dialog yang diadakan pada petang tadi, jelas menunjukkan bahawa industri penerbitan merupakan industri penting yang perlu dititikberatkan oleh pelbagai pihak dan masyarakat. Industri penerbitan berperanan sebagai pembangun keintelektualan masyarakat dan menjadi akar tunjang pohon ketamadunan bangsa. Oleh itu, amalan membaca perlu sentiasa dipraktikkan oleh masyarakat dalam kehidupan seharian.


Contohi Jepun dalam Budaya Membaca – YAB Perdana Menteri

Untuk mendapatkan maklumat terkini, ikuti kami melalui Telegram

Kuala Lumpur – Pesta Buku Antarabangsa Kuala Lumpur 2022 (PABKL 2022) mencipta kenangan tersendiri bagi Keluarga Malaysia apabila buat julung kalinya perasmian pada tahun ini disempurnakan oleh Perdana Menteri, YAB Dato’ Sri Ismail Sabri Yaakob.

Dalam ucapan perasmian, YAB Perdana Menteri mengucapkan tahniah kepada Majlis Buku Kebangsaan Malaysia (MBKM) sebagai penganjur utama PBAKL selepas penganjurannya yang terakhir dua tahun lalu.

Buku adalah jendela ilmu dan  menerusi amalan membaca buku juga boleh mengubah dunia,” jelas YAB Perdana Menteri ketika menyampaikan amanatnya kepada seluruh Keluarga Malaysia.

Menurut YAB Perdana Menteri, kepentingan budaya membaca harus diutamakan oleh umat Islam. Melalui perkataan iqra‘, Allah SWT memerintahkan amalan membaca kepada seluruh umat Islam. Sudah tentu membaca mesti dihayati dalam konteks yang lebih luas khususnya bagi umat Islam apabila al-Quran merupakan sumber ilmu terbesar, termasuklah dalam bidang sains, sains sosial dan lain-lain. “Sudah tentulah kitab atau buku ini menjadi sumber ilmu yang luas dan tokoh ilmuwan Islam, Buya Hamka ada mengatakan bahawa amalan membaca buku memberikan kesan yang baik kepada jiwa,“ jelas Perdana Menteri. Beliau turut menyatakan bahawa bangsa berjaya ialah bangsa yang membaca kerana budaya membaca akan meningkatkan lagi ilmu pengetahuan.

YAB Dato’ Sri Ismail Sabri juga berkongsi pengalaman beliau dan menyarankan agar rakyat dapat mencontohi Jepun sebagai negara maju yang terasnya berakar umbi daripada amalan membaca. Semasa lawatan ke Jepun baru-baru ini, beliau menyaksikan bukan sahaja anak muda, malah seluruh masyarakat di Jepun mempunyai budaya dan semangat cinta akan buku. YAB Perdana Menteri turut menegaskan bahawa amalan membaca buku bukan semata-mata hanya untuk menimba ilmu, malah mampu meningkatkan kepintaran Keluarga Malaysia.

Keterujaan penganjuran PABKL selepas berlalunya era pandemik mengimbau kembali pelbagai kenangan yang tercipta di Pusat Dagangan Dunia Kuala Lumpur (WTC) sepanjang penganjurannya selama ini. PBAKL pada kali ini disertai oleh 170 syarikat pempamer dan terdapat 709 unit reruai yang menyasarkan kehadiran 700 ribu hingga satu juta pengunjung. Melalui kaedah bersemuka dan hibrid, kaedah tersebut berupaya menjadikan akses pengunjung ke PBAKL lebih meluas di seluruh negara dan antarabangsa.

“Penghasilan buku yang berkualiti oleh pengarang, penerbit dan pemegang taruh industri amat penting dalam memainkan peranan untuk membina kelangsungan negara dengan budaya membaca,“ jelas YAB Perdana Menteri semasa ucapan perasmian.

Selain itu, YAB Perdana Menteri juga mengumumkan negeri Selangor sebagai Negeri Tamu PBAKL. Selepas tamat acara perasmian, beliau turut berkesempatan melawat reruai pempamer dan meluangkan masa melawat gerai jualan makanan di sekitar WTC. Turut hadir bersama-sama meraikan kunjungan YAB Perdana Menteri di reruai Dewan Bahasa dan Pustaka (DBP)  ialah YB Senator Datuk Dr. Radzi Md Jidin, Menteri Kanan Pendidikan, YBhg. Prof. Datuk Seri Dr. Awang Sariyan, Pengerusi Lembaga Pengelola DBP,  YBhg. Datuk Abang Sallehuddin Abg Shokeran, Ketua Pengarah DBP, YBhg. Tan Sri Dato’ Sri Hamad Kama Piah Che Othman, ahli Lembaga Pengelola DBP dan YBhg. Dato’ Haji Pkharuddin Haji Ghazali, Timbalan Ketua Pengarah Pendidikan Malaysia. Semasa kunjungan tersebut, YBhg. Prof. Datuk Seri Dr. Awang Sariyan berkesempatan menyerahkan cenderamata buku terbitan DBP kepada YAB Dato’ Sri Ismail Sabri.

Untuk maklumat lanjut berkaitan dengan program PBAKL, boleh layari laman sesawang www.klibf.my, manakala maklumat berkaitan dengan promosi dan program DBP boleh ikuti menerusi media sosial DBP Malaysia dan DBPNiaga.


Lima Pegawai Askar Wataniah Malaysia Terima Anugerah Tauliah Kehormat

Bukit Keteri – Sebanyak lima orang pegawai Rejimen Askar Wataniah mendapat penganugerahan Tauliah Kehormat atas limpah kurnia dan perkenan Kebawah Duli Yang Maha Mulia Seri Paduka Baginda Yang di-Pertuan Agong XVI Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah baru-baru ini.

Pelantikan ini dilakukan berdasarkan Seksyen 198 (5) Akta Angkatan Tentera 1972. Dalam penganugerahan Tauliah Kehormat berkenaan, penerima anugerah akan dilantik sebagai Pegawai (Kehormat) dalam Rejimen Askar Wataniah selaku Ahli Jawatankuasa Pendukung Askar Wataniah (JAKPAW) Malaysia, Negeri Perlis berkuatkuasa mulai 7 April 2022 bagi tempoh dua tahun pelantikan.

Raja Muda Perlis, Brigedier Jeneral DYTM Tuanku Syed Faizuddin Putra Jamalullail berkenan berangkat menyempurnakan majlis penyerahan Surat Ucapan Tahniah kepada lima orang Pegawai Tauliah Kehormat Askar Wataniah Malaysia di Kem Bukit Keteri, Perlis pada hari ini.

Dalam majlis tersebut, DYTM Tuanku Raja Muda Perlis merangkap Komander rejimen tersebut bertitah,

Dengan penganugerahan ini, mereka perlu memikul tanggungjawab untuk membantu dalam segala program pembangunan dan pengembangan Rejimen 504 Askar Wataniah di negeri Perlis. Mereka tidak berada dalam rangkaian pemerintahan Angkatan Tentera Malaysia, namun boleh berhubung secara rasmi melalui Pengerusi JAKPAW Malaysia Negeri Perlis mengenai apa-apa jua urusan berkaitan dengan pembangunan Angkatan Sukarela Persekutuan dalam negeri ini.

Antara lima penerima bagi anugerah Tauliah Kehormat ini, ialah YB Leftenan Kolonel (Kehormat) Haji Zepri Saad, Pegawai Kewangan Negeri merangkap Timbalan Pengerusi JAKPAW Negeri Perlis yang baharu; Mejar (Kehormat) Naharudeen Othman, Pengarah Jabatan Pendidikan Negeri; Mejar (Kehormat) Ismasuhaimi Shariff, Pengarah Jabatan Tanah dan Galian Negeri; Mejar (Kehormat) Ag Shaffie Ag Ahmadni, Pengarah Jabatan Perhutanan Negeri; dan Mejar (Kehormat) Haji Mohd Nazim Mohd Noor, Ketua Pegawai Eksekutif Majlis Agama Islam dan Adat Istiadat Melayu Perlis (MAIPs).

Hadir sama di majlis tersebut ialah Setiausaha Kerajaan Negeri selaku Pengerusi JAKPAW Negeri, Datuk Seri Hasnol Zam Zam Ahmad, Panglima Briged ke Enam Infantri Malaysia, Brigedier Jeneral Mohd Akib Haji Yusof dan Timbalan Komander Rejimen tersebut, Leftenan Kolonel Mohamad Zaidi Ishak.

Sementara itu, Mohamad Zaidi berkata, “Penularan COVID-19 masih terasa, namun kita perlu beradaptasi dengan wabak ini dan meneruskan kebiasaan baharu seperti yang digariskan oleh pihak bertanggungjawab.”

Sinergi antara Rejimen dengan pihak JAKPAW dan agensi awam serta swasta dalam negeri Perlis khususnya harus diteruskan dengan pelbagai alternatif bagi mencapai misi rejimen dalam merekrut, melatih dan mengekalkan keaktifan anggota sukarela negeri Perlis.

Amatlah rugi tenaga kerja belia yang merupakan amanah dan tulang belakang negeri dan negara tercinta ini jika dibiarkan dan diabaikan tanpa perhatian dan sokongan.

Mengulas lebih lanjut, Rejimen 504 Askar Wataniah kini berada dalam rangka persiapan bagi acara berprestij tinggi, iaitu Sidang Komander Askar Wataniah (SKAW) Siri 33/22 yang bakal mengumpulkan semua Komander dari seluruh negara dalam membincangkan hala tuju Askar Wataniah.


Rukun Negara Manifestasi Perlembagaan Persekutuan

Untuk mendapatkan maklumat terkini, ikuti kami melalui Telegram

Kuala Lumpur – Bersempena dengan Hari Ulang Tahun Keputeraan Seri Paduka Baginda Yang Dipertuan Agong Al-Sultan Abdullah Riayatuddin Al-Mustafa Billah Shah Ibni Almarhum Sultan Haji Ahmad Shah Al-Mustafa Billah, Dewan Bahasa dan Pustaka menganjurkan Program Bicara Khas yang menampilkan YBhg. Datuk Dr. Wan Ahmad Fauzi Wan Husain, Pengasas Jurisprudens Watan merangkap Profesor Madya, Fakulti Pengurusan Industri, Universiti Malaysia Pahang sebagai pembicara, manakala YBhg. Prof. Madya Ts. Dr. Jessica Ong Hai Liaw, Pakar Psikologi Bahasa, Universiti Pertahanan Nasional Malaysia sebagai pemudahcara.

Datuk Dr. Wan Ahmad Fauzi yang juga merupakan Panel Khidmat Nasihat DBP memulakan perkongsiannya dengan menjelaskan ungkapan yang cukup dekat dengan Keluarga Malaysia, iaitu “Raja dan Rakyat Berpisah Tiada”.

Ungkapan ‘Raja dan Rakyat Berpisah Tiada’ mempunyai sejarah tersendiri dan menterjemahkan bahawa raja itu merupakan ketua tertinggi dalam sistem kemasyarakatan di Alam Melayu. Keadaan ini merupakan kesinambungan ataupun penerusan sistem masyarakat yang telah pun berlaku sebelum negara mencapai kemerdekaan lagi.

“Keluarga Malaysia mestilah memahami istilah kemerdekaan yang selalu diucapkan bukanlah Tanah Melayu bebas daripada penjajahan. Peristiwa yang lebih besar berlaku pada 31 Ogos 1957 ialah kelahiran Persekutuan Tanah Melayu yang terdiri daripada sembilan buah kerajaan Melayu yang diperintah oleh Raja-raja Melayu berdaulat dengan dua buah negeri Selat, iaitu Melaka dan Pulau Pinang yang diserahkan oleh pentadbiran British kepada Kerajaan Seri Paduka Baginda Yang Dipertuan Agong,” kata Datuk Dr. Wan Ahmad Fauzi dalam Program Bicara Khas yang berlangsung secara maya menerusi JendelaDBP pada petang ini.

Kemerdekaan di sini menurutnya mestilah difahami oleh seluruh Keluarga Malaysia bahawa merdeka daripada campur tangan British di negeri Melayu dan merdeka daripada penjajahan British di negeri Selat. Tegas beliau, gagasan “Raja dan Rakyat Berpisah Tiada” mempunyai sejarah tersendiri, iaitu raja diangkat sebagai pemerintah tertinggi di negara ini bukan belaku secara paksaan, tetapi dengan secara rela hati.

Penentangan terhadap Malayan Union yang berlaku dalam sejarah negara merekodkan raja dan rakyat bangun mempertahankan institusi diraja kerana institusi ini adalah tunjang kepada kedaulatan negara dan hal ini membuktikan betapa akrabnya hubungan raja dengan rakyat. Ikatan yang diwarisi sedemikian perlu diperteguhkan hingga masa depan. Hubungan ini katanya perlu disuburkan sepanjang masa kerana hal ini merupakan ikatan jati diri Keluarga Malaysia yang terkandung dalam Perlembagaan Persekutuan.

Datuk Dr. Wan Ahmad Fauzi juga menjelaskan maksud di sebalik bangsa Malaysia, yakni merujuk rakyat Raja dan dalam konteks Alam Melayu adalah rakyat kepada raja Melayu tanpa kira apa-apapun agama, keturunan dan etnik. Sebelum tahun 1948, disebut rakyat negeri Selangor, Kelantan, Terengganu, Pahang dan sebagainya yang merujuk rakyat Sultan yang memerintah bahawa kesemua rakyat ini adalah rakyat raja. Paling menarik apabila alam dan laut Melayu pada satu masa dahulu berada di bawah kekuasaan Raja Melayu, maka secara tidak langsung kumpulan etnik pelbagai di dalam wilayahnya menjadi rakyat raja Melayu.

Satu hal yang harus difahami bahawa Raja adalah Ketua Agama Islam bagi setiap negeri Melayu, maka betapa akrabnya hubungan tersebut hinggakan rakyat raja Melayu yang beragama Islam hingga kini dikenali sebagai orang Melayu, manakala rakyat baginda yang bukan beragama Islam sebaliknya dikenali sebagai orang asli. Tambah beliau, rakyat raja Melayu terus berkembang apabila penghijrahan pelbagai etnik dari wilayah lain ke Tanah Melayu ketika itu, diterima sebagai rakyat raja Melayu melalui kuatkuasa undang-undang.

Dalam masa yang sama, beliau amat berharap agar warganegara Malaysia dapat membetulkan fahaman tentang suatu perlembagaan. Perlembagaan Persekutuan hari ini bukanlah semata-mata mencedok sistem Westminster (Sistem Perlembagaaan yang bersumberkan British), namun Perlembagaan Persekutuan terhasil daripada proses perkembangan perlembagaan berasaskan adat Melayu yang mengekalkan prinsip kedaulatan watannya.

Ujarnya lagi, Rukun Negara seharusnya lebih kerap dilafazkan sama ada pada peringkat rendah hingga ke pengajian tinggi serta di jabatan kerajaan. Rukun Negara bukanlah prinsip baharu, sebaliknya merupakan intipati kepada Wasiat Raja-Raja Melayu juga perkara yang sedia termaktub dalam Perlembagaan Persekutuan. Rukun Negara dapat menyatupadukan rakyat raja yang mudah difahami tanpa perlu membaca keseluruhan kandungan Perlembagaan, di samping membantu kerajaan menyuntik semangat kebangsaan yang utuh kepada warganegara.

Beliau turut menjelaskan mengenai hubungan antara bahasa Melayu dengan Raja Melayu. Bahasa bukan semata-mata sebagai alat komunikasi tegasnya lagi, bahkan pengikat kejiwaan bangsa. Dengan bahasa dan kesusasteraan yang mempunyai nilai ilmu yang tinggi telah membawa jauh ilmu Melayu ke merata dunia. Bahasa ini jugalah bahasa yang digunakan oleh raja ketika memerintah sejak zaman silam dan kini masih terpelihara dalam perlembagaan. Semua pihak sewajarnya menyokong dan mendukung penuh aspirasi YAB Perdana Menteri bagi merealisasikan bahasa Melayu sebagai bahasa antarabangsa dan antara bahasa utama dunia.

Datuk Dr. Wan Ahmad Fauzi menyeru kepada seluruh Keluarga Malaysia agar berusaha meningkatkan kefahaman tentang Raja dan demokrasi berperlembagaan bertunjangkan kedaulatan undang-undang.

“Semua pihak khususnya rakyat, ahli parlimen, badan kehakiman, badan eksekutif perlu mengekalkan kesetiaan kepada Raja seperti yang diikrarkan melalui Rukun Negara yang kedua. Bahasa kebangsaan dapat membina bangsa Malaysia berlandaskan jati diri watan untuk direalisasikan bukan sahaja secara lisan, tetapi tertanam dalam jiwa seluruh Keluarga Malaysia,” ujar beliau mengakhiri perkongsian berkenaan.


Sri Lanka Bankrap?

Sejarah membuktikan bahawa terdapat banyak negara yang pernah mengalami kebankrapan, namun dapat memulihkan semula ekonomi negaranya. Dalam tempoh 200 tahun yang lalu, sejumlah 83 buah negara termasuk Amerika Syarikat (AS), Jerman, Jepun dan Britain pernah mengalami kebankrapan. Menurut Kamus Dewan Edisi Keempat, bankrap atau muflis bermaksud ketidakupayaan melangsaikan atau membayar hutang. Kamus Pelajar Edisi Kedua pula mendefinisikan bankrap sebagai menderita kerugian dan tidak mampu membayar segala hutang.

AS pernah diisytiharkan bankrap sebanyak lima kali sejak penubuhannya pada tahun 1776. Pada suatu ketika, AS tidak berupaya membayar hutang asing, manakala selebihnya negara itu tidak mampu menyelesaikan hutang dalaman. Kebankrapan yang dialami oleh AS berpunca daripada krisis kewangan dalam sektor perbankan, yang buat pertama kali adalah pada tahun 1790 dan yang terakhir pada tahun 1933. Jerman pula pernah mengalami kebankrapan sebanyak lapan kali dalam tempoh 215 tahun, iaitu pada tahun 1939 dan 1948 akibat Perang Dunia Kedua. Britain berdepan kebankrapan sebanyak empat kali, kali terakhir adalah pada tahun 1932. Pada tahun 1982, Mexico berdepan dengan kebankrapan apabila gagal melangsaikan hutang bernilai A.S$80 bilion. Hutang tersebut menyebabkan Mexico gagal untuk membayar pinjaman AS dan Tabung Kewangan Antarabangsa (IMF). Rusia pada tahun 1998 hanya mampu membayar balik kurang A.S$10 bilion daripada A.S$17 bilion keseluruhan hutangnya dengan IMF.

Pada tahun 2001, Argentina gagal membayar hutangnya sebanyak A.S$145 bilion sekali gus diisytiharkan bankrap. Negara Amerika Selatan itu masih mengalami kesukaran untuk melangsaikan hutang-hutangnya. Pada 22 Mei 2020, Argentina gagal membayar A.S$500 juta pada tarikh tamat tempoh kepada pemiutangnya. Iceland juga pernah diisytiharkan bankrap kerana mempunyai hutang bernilai A.S$85 bilion pada tahun 2008. Greece diisytiharkan bankrap pada tahun 2009 akibat krisis kewangan dan kemelesetan ekonomi ekoran peningkatan perbelanjaan kerajaan bagi penganjuran Sukan Olimpik 2004. Hutang Greece pada ketika itu mencecah A.S$402 bilion.

Apabila sesebuah negara bankrap, ketiadaan sistem dan institusi yang paling asas akan berlaku. Syarikat pembekal kuasa menghentikan operasi, stesen minyak dan bank ditutup, perniagaan atau kedai runcit kehabisan makanan dan kerajaan tidak dapat membayar gaji kakitangan awam. Selain itu, inflasi mata wang akan berlaku. Negara akan mula mencetak wang dalam kuantiti yang banyak bagi menyelesaikan hutang. Apabila wang banyak di pasaran, harga barangan pula akan meningkat. Hal ini terjadi kerana nilai wang tersebut telah susut. Penyusutan nilai mata wang juga akan menjejaskan simpanan rakyat dalam bank.

Kebankrapan negara menyebabkan kadar pengangguran dalam kalangan rakyat akan meningkat secara mendadak. Perkara ini berlaku kerana kerajaan tidak mampu lagi membayar gaji kakitangan awam. Projek infrastruktur terpaksa dibatalkan sekali gus mewujudkan pengangguran. Sektor swasta juga terkesan mengakibatkan pemberhentian pekerja yang ramai kerana pendapatan syarikat terjejas. Pengangguran yang tinggi juga akan meningkatkan kadar jenayah seperti kecurian dan aktiviti penyeludupan barang kerana rakyat memerlukan wang dan barangan keperluan untuk meneruskan kehidupan. Sebagai contoh, ketika diisytiharkan bankrap, Greece terpaksa menghentikan 30 ribu orang kakitangan awamnya. Jumlah tersebut tidak termasuk pekerja sektor swasta akibat tidak mampu membayar gaji mereka.

Bagi melangsaikan hutang negara, kerajaan akan menaikkan kadar cukai. Sebarang bentuk bantuan seperti bantuan sara hidup serta subsidi minyak, kesihatan dan pendidikan akan dikurangkan atau dihapuskan bagi mengurangkan perbelanjaan negara. Cukai yang tinggi dan ketiadaan subsidi sudah pasti akan membebankan kehidupan seharian rakyat. Bebanan hutang juga akan menyebabkan projek pembangunan infrastruktur dan kemudahan awam seperti kemudahan kesihatan, taman perumahan, institusi pendidikan dan jalan raya tergendala.

Apabila negara berdepan dengan kebankrapan, gaya hidup seharian rakyat juga akan berubah. Pada ketika itu, rakyat hanya memikirkan cara untuk mendapatkan wang bagi meneruskan kehidupan. Aktiviti lain seperti riadah, melancong atau membeli-belah terpaksa dilupakan kerana kemandirian diri dan keluarga menjadi keutamaan. Hal ini juga akan menyebabkan rakyat tidak bahagia dan kadar depresi pula terus meningkat. Kebankrapan negara turut mencetuskan suasana huru-hara sekiranya rakyat mengadakan tunjuk perasaan yang kadangkala boleh juga mencetuskan perang saudara.

Keadaan huru-hara berlaku apabila Sri Lanka berdepan dengan krisis ekonomi. Penunjuk perasaan mendesak Gotabaya Rajapaksa, Presiden Sri Lanka meletakkan jawatan. Perintah berkurung di Colombo dikenakan selepas penunjuk perasaan cuba menyerbu kediaman peribadi Presiden. Penunjuk perasaan mendakwa pentadbiran Rajapaksa menyebabkan rizab pertukaran asing Sri Lanka susut dengan pantas. Secara keseluruhannya, hutang luar negara Sri Lanka mencecah A.S$51 bilion. Setakat April 2021, Bank Pembangunan Asia telah memberikan pinjaman kepada Sri Lanka sebanyak A.S$4415.7 juta. Seterusnya pinjaman kepada China sebanyak A.S$3388.2 juta, Jepun (A.S$3360 juta), Bank Dunia (A.S$3230.9 juta), India (A.S$859.3 juta) dan lain-lain (A.S$3038.5 juta). Pinjaman pasaran pula bernilai A.S$16 383.4 juta.

Untuk tahun 2022, Colombo perlu membayar A.S$7 bilion hutang luar negaranya. Pada Februari 2022, Sri Lanka mempunyai A.S$2.31 bilion dalam rizab pertukaran asingnya. Jumlah tersebut semakin susut apabila pada Mac 2022, Sri Lanka mempunyai A.S$1.6 bilion sahaja. Akibat kekurangan wang, Sri Lanka telah mengambil pinjaman jangka pendek dari India, China dan Bangladesh. Bangladesh memberikan pinjaman kepada Sri Lanka sebanyak A.S$200 juta pada Jun 2021. Pada Januari 2022, Sri Lanka meminta China menjadualkan semula pembayaran hutangnya. China memberikan bantuan kepada Sri Lanka dengan menyediakan pertukaran Yuan sebanyak 10 billion Yuan. Pertukaran yang bernilai A.S$1.5 bilion itu telah memberikan rangsangan terhadap rizab pertukaran asing Sri Lanka namun masih tidak mencukupi untuk mengurangkan krisis.

Sri Lanka juga meminjam A.S$500 juta dari India pada Februari 2022 untuk membeli minyak. India juga memberikan kredit kepada Sri Lanka bernilai A.S$1 bilion bagi membeli makanan, ubat-ubatan dan barangan keperluan lain. Krisis ekonomi memberikan kesan buruk terhadap import penting, menyebabkan kenaikan harga makanan dan barangan serta kekurangan barangan keperluan seperti minyak masak dan bahan api. Setakat Mac 2022, nilai Rupee Sri Lanka (LKR) 290.4 adalah bersamaan dengan A.S$1.

Harga sebiji kelapa pada Mac 2022 bernilai LKR91.39 berbanding dengan LKR50.4 pada Mac 2019. Sekilogram bawang pula bernilai LKR158 (Mac 2022) berbanding dengan LKR79.8 sekilogram (Mac 2019). Sebiji kentang pula bernilai LKR260.67 (Mac 2022) berbanding dengan LKR156.7 (Mac 2019) untuk sekilogram kentang. Harga sebiji telur bernilai LKR26.7 (Mac 2022) berbanding dengan LKR18.7 (Mac 2019). Ikan kering bernilai LKR848 sekilogram (Mac 2022) berbanding dengan LKR613.8 sekilogram (Mac 2019). Ayam bernilai LKR690 sekilogram (Mac 2022) berbanding dengan LKR445 sekilogram (Mac 2019). Harga sekilogram daging lembu bernilai LKR1454.55 (Mac 2022) berbanding dengan LKR979.1 (Mac 2019). Sekilogram tomato pula bernilai LKR310.42 (Mac 2022) berbanding dengan LKR105.2 (Mac 2019).

Sekilogram kunyit berharga LKR3583.33 (Mac 2022) berbanding dengan LKR659.9 (Mac 2019). Harga 450 gram roti ialah LKR80 (Mac 2022) berbanding dengan LKR62.4 (Mac 2019). Lentil pula berharga LKR325.72 sekilogram (Mac 2022) berbanding dengan LKR149.8 sekilogram (Mac 2019). Harga sekilogram kacang kuda ialah LKR377.55 (Mac 2022) berbanding dengan LKR239.6 (Mac 2019). Beras berharga LKR162.52 untuk sekilogram (Mac 2022) berbanding dengan LKR84.1 (Mac 2019). Harga sekilogram nenas ialah LKR262.5 (Mac 2022) berbanding dengan LKR172.7 (Mac 2019). Sekilogram gandum bernilai LKR155.24 (Mac 2022) berbanding dengan LKR94.33 (Mac 2019). Daun sirih bernilai LKR564.98 (Mac 2022) untuk 100 helai berbanding dengan LKR316.86 (Mac 2019).

Harga sekilogram kacang dal setakat 23 Mac 2022 ialah LKR420 berbanding dengan LKR180 pada 23 Mac 2021. Seliter minyak kelapa bernilai LKR852 (Mac 2022) berbanding dengan LKR486 (Mac 2021). Terung pula bernilai LKR240 (Mac 2022) sekilogram berbanding dengan LKR140 (Mac 2021). Sekilogram gula bernilai LKR188 berbanding dengan LKR112 (Mac 2021). Lobak merah bernilai LKR240 (Mac 2022) sekilogram berbanding dengan LKR160 (Mac 2021).

Ceylon Petroleum Corporation (CPC) yang merupakan syarikat kendalian kerajaan mengumumkan pengehadan kuantiti bahan api yang boleh dibeli oleh orang ramai akibat kekurangan bahan api. Pengumuman pengehadan kuantiti bahan api merangkumi larangan mengisi minyak ke dalam bekas bagi tujuan simpanan, di samping motosikal hanya dibenarkan mengisi maksimum sebanyak empat liter petrol sahaja, manakala kenderaan tiga roda pula hanya lima liter. Pada Mac 2022, CPC menaikkan harga seliter petrol daripada LKR137 pada tahun 2021 kepada LKR254. Harga seliter diesel juga meningkat sehingga LKR176 pada Mac 2022 berbanding dengan LKR104 pada tahun 2021. Harga satu tong gas seberat 12.5kg berharga LKR2750 pada Mac 2022 berbanding dengan LKR1493 pada tahun 2022. Harga tong gas memasak yang terlalu mahal menyebabkan rakyat Sri Lanka mula menggunakan kayu api dan minyak tanah sebagai alternatif.

Kedaulatan dan integriti wilayah terancam apabila negara berdepan dengan kesukaran membayar hutang atau bankrap. Pada Disember 2017, Sri Lanka telah menyerahkan pelabuhan Hambantota kepada China dengan pajakan selama 99 tahun dalam satu perjanjian yang digelar pihak pembangkang dan kesatuan sekerja sebagai “pengkhianatan“. Sebelum penyerahan dilaksanakan, Colombo telah menandatangani perjanjian pajakan bernilai A.S$1.1 bilion pada Julai 2017 bagi menjual 70 peratus kepentingannya di Hambantota kepada China. Pelabuhan bernilai A.S$1.3 bilion dibina dengan pinjaman daripada bank milik kerajaan China dan mula dibuka pada tahun 2010. Walau bagaimanapun, Sri Lanka bergelut untuk membayar balik pinjaman tersebut.

Dua buah firma China dikenali sebagai Hambantota International Port Group (HIPG) dan Hambantota International Port Services (HIPS) yang diuruskan oleh China Merchants Port Holdings Company (CMPort) bersama pihak berkuasa Pelabuhan Sri Lanka memiliki pelabuhan Hambantota dan zon pelaburan di sekitarnya. Perjanjian pajakan yang ditandatangani pada Julai 2017 juga termasuk konsesi cukai untuk pelabuhan dan pelepasan cukai selama 32 tahun untuk firma-firma China. Pemberian konsesi cukai yang besar oleh kerajaan kepada firma-firma China telah dipersoalkan pembangkang atas alasan kewajaran konsesi tersebut diberikan.

Sri Lanka juga mahu mengumpul A.S$8 bilion untuk meningkatkan jumlah rizab asing yang semakin berkurangan melalui pajakan atau penjualan aset-aset awam. Antara aset awam yang dipajak bagi jangka panjang ialah Lapangan Terbang Antarabangsa Katunayake dengan nilai pajakan sebanyak A.S$2 bilion, Lapangan Terbang Mattala (A.S300 juta), Lapangan Terbang Ratmalana (A.S$400 juta) dan Colombo Port City (A.S$4 billion). Colombo Port City yang dilancarkan pada September 2014 merupakan projek bersama antara China Communications Construction Company Ltd dengan pihak berkuasa Pelabuhan Sri Lanka. Seluas 125 hektar tanah Colombo Port City merupakan milik kerajaan Sri Lanka, manakala 88 hektar telah dipajak selama 99 tahun kepada China. China turut ditawarkan pegangan kekal seluas 20 hektar.

Penyerahan projek pembangunan Pelabuhan Utara Colombo turut diatur untuk pelaburan bernilai A.S$600 juta, manakala saham Sri Lanka Telecom akan dijual pada harga A.S$500 juta. Saham Sri Lanka Insurance Corporation pula untuk A.S$300 juta. Sri Lanka terpaksa memajak atau menjual aset-aset negara bagi menstabilkan semula keadaan ekonominya selain tidak berupaya untuk membayar hutang, sekali gus menjadi bukti kedaulatan negara boleh tercabar dengan isu hutang atau risiko kebankrapan.


Kesihatan Mental Tanggungjawab Bersama

Untuk mendapatkan maklumat terkini, ikuti kami melalui Telegram

Kesihatan mental dapat memberikan keupayaan tinggi dari aspek emosi dan jasmani seseorang dalam mengharungi cabaran kehidupan. Usia remaja yang menjadi peringkat peralihan kepada dewasa kebiasaannya menjadikan remaja mahukan lebih perhatian dan sanjungan. Apakah faktor yang menyebabkan remaja begitu berani melakukan perbuatan tersebut? Adakah mereka menghadapi masalah mental kronik atau kegagalan mengawal emosi?  Namun, kadang kala mereka tidak tahu saluran yang betul untuk menyampaikan perhatian yang mereka harapkan apabila tidak mendapat reaksi positif, sebaliknya mendapat kecaman.

Universiti Pertahanan Nasional Malaysia (UPNM) dengan kerjasama Bahagian Mahasiswa Holistik, Kementerian Pengajian Tinggi dan Majlis Kaunseling dan Kerjaya Universiti-universiti Malaysia (MAKUMA) telah menganjurkan Konvensyen Pembimbing Rakan Siswa Kebangsaan (PRSK) pada 27 hingga 29 Mei 2022 lalu bertempat di Institut Sosial Malaysia, Kuala Lumpur. Seramai 150 orang mahasiswa dari 20 buah universiti awam hadir dalam konvensyen tersebut.

Penganjuran Konvensyen PRSK Institut Pengajian Tinggi (IPT) MAKUMA 2022 merupakan satu daripada inisiatif secara menyeluruh bersama-sama pihak KPT dan MAKUMA dalam menyediakan usaha dan inisiatif untuk membantu mahasiswa. Sepanjang konvensyen ini berlangsung, ramai tokoh kaunseling dan psikologi dijemput untuk berkongsi ilmu, idea, pengalaman serta tahap kesiapsiagaan para mahasiswa kumpulan pembimbing rakan siswa supaya dapat terlibat dalam ruang lingkup pelajar secara dekat dan terperinci. Konvensyen Pembimbing Rakan Siswa ini juga menjadi satu wadah perhubungan yang lebih baik di antara perwakilan universiti dengan universiti demi kesejahteraan mahasiswa.

Peranan Pembimbing Rakan Siswa merupakan salah satu penghubung para kaunselor dan pegawai psikologi universiti dalam usaha bersama menjamin kesejahteraan kampus dari sudut fizikal dan emosi.  Usaha menghimpunkan semua wakil kepimpinan Pembimbing Rakan Siswa (PRS) 20 universiti awam seiring dengan usaha Kementerian Pendidikan Tinggi dalam menjadikan kampus di IPT Kampus Sejahtera dan berkebajikan dan memerlukan sokongan penuh daripada seluruh warga kampus.

Pelbagai acara dan aktiviti telah dilaksanakan sepanjang tiga hari program tersebut berlangsung. Antaranya ialah slot bersama pakar dalam membicarakan isu dan permasalahan mental pelajar. Konsepnya mudah, iaitu proses individu mengawal diri atau sebaliknya dan memerlukan sokongan, bantuan dan pertolongan daripada rakan sebaya di kampus.

Tujuan utama penganjuran konvensyen ini adalah untuk memberikan ilmu dan perkongsian pengalaman dalam proses membantu rakan siswa yang masih terkesan dengan pandemik COVID-19, khususnya dari segi kesihatan mental dan kesejahteraan emosi. Mengambil kira kemasukan para mahasiswa ke kampus kini yang mencapai 80%, pastinya terdapat pelbagai isu dan permasalahan yang perlu ditangani secara bersama dan memerlukan tindakan segera bagi memastikan tumpuan kepada kecemerlangan akademik, kesejahteraan emosi dan kendiri dapat dicapai. Usaha juga perlu diteruskan dalam meningkatkan pemahaman tentang peranan dan tanggungjawab kelompok PRS universiti yang matang dan berkewajipan dalam proses membantu di kampus.

Selain itu, konvensyen ini memberi ruang dalam menyediakan barisan kepimpinan pelajar yang berfokus kepada perkhidmatan dan proses membantu dalam kalangan mahasiswa dan berupaya menjadi suri teladan kepada mahasiswa yang lain. PRS berperanan sebagai penghubung kepada khidmat bimbingan dan kaunseling, sebagai contoh membuat rujukan jika perlu. Program ini merupakan tanggungjawab bersama dalam membuka lembaran baharu kepada mahasiswa dan memperkasakan perkhidmatan kaunseling serta kesejahteraan kampus. PRS perlu lebih proaktif, produktif dan dinamik dalam kalangan warga kampus.

Majlis Penutupan Konvensyen Pembimbing Rakan Siswa Kebangsaan telah disempurnakan oleh YBhg. Lt Jeneral Datuk Hasagaya bin Abdullah, Naib Canselor UPNM. Turut hadir Prof. Ts. Dr. Muhd Zu Azhan bin Yahya, Timbalan Naib Canselor (Hal Ehwal Pelajar dan Alumni) UPNM merangkap Pengerusi MAKUMA, En. Kaliapan a/l Rajakumaran mewakili Bahagian Mahasiswa Holistik KPT, En. Mohd Hanafi bin Mohd Hanafiah, Timbalan Pengarah Institut Sosial Malaysia dan barisan pengurusan tertinggi universiti.


Memperkukuh Pendapatan Asas Negara

Pada 16 Mei 2018, kerajaan menerusi Kementerian Kewangan Malaysia mengumumkan dalam satu kenyataan bahawa Cukai Barangan dan Perkhidmatan (GST) dimansuhkan bermula pada 1 Jun 2018. Pelbagai reaksi muncul di sana-sini, rata-ratanya menyambut baik pengumuman tersebut, tidak kurang juga ada yang menganggap bahawa keputusan tersebut sebagai kurang tepat.

Kini, empat tahun berlalu (tanpa GST) dan sejak belakangan ini sering kedengaran cadangan daripada pelbagai pihak agar GST diperkenalkan semula. Bermula dengan Menteri Kewangan, Tengku Datuk Seri Zafrul Tengku Aziz yang pada awal tahun 2022 telah memberikan bayangan bahawa GST berkemungkinan akan diperkenalkan semula bagi membendung ketirisan cukai di negara ini.

Tidak lama kemudian, iaitu pada Mei lalu, Perdana Menteri, Dato’ Sri Ismail Sabri Yaakob, menerusi wawancara bersama-sama Nikkei Asia, di Tokyo menjelaskan bahawa kerajaan tidak menolak kemungkinan akan mengembalikan GST sebagai satu daripada cara yang efektif untuk menambah pendapatan negara bagi menangani kenaikan inflasi dan kos sara hidup rakyat. Tambah beliau lagi, GST juga dilihat mampu mengembangkan pendapatan asas negara dan mampu untuk membantu kerajaan menampung pemberian subsidi bagi keperluan rakyat.

Kita telah kehilangan RM20 bilion pendapatan tahunan apabila kita memansuhkan GST dan mengembalikan sistem cukai jualan dan perkhidmatan (SST). Tiada negara di dunia ini yang kembali daripada GST kepada SST, melainkan Malaysia

Beliau juga menjelaskan bahawa kepimpinannya sedar tentang persepsi negatif mengenai GST tetapi kerajaan sudah tidak mempunyai banyak pilihan pada ketika ini.

Tambah beliau lagi, dalam usaha mengembalikan GST, kerajaan akan mencari jalan yang terbaik untuk mendidik dan menimbulkan kesedaran tentang sudut positif GST serta sistem pengutipan cukai yang lebih telus. Kerajaan juga akan memastikan kadar GST yang akan diperkenalkan semula kelak tidak terlalu tinggi sehingga membebankan rakyat. Selain itu, kerajaan juga sedang mengusahakan program rasionalisasi subsidi  bagi membantu isi rumah berpendapatan rendah dan menengah.

Pandangan pelbagai pihak mengenai GST ternyata menarik perhatian Bank Negara (BNM) yang baru-baru ini turut menyokong idea mengembalikan semula GST kerana hanya dengan berbuat demikian BNM yakin akan dapat meringankan beban kewangan yang ditanggung oleh kerajaan.

Himpitan ekonomi yang melanda negara dicetuskan oleh pelbagai faktor, antaranya termasuklah pencerobohan Rusia ke atas Ukraine yang telah menaikkan harga bahan api dan barangan keperluan makanan import sekali gus berkemungkinan menjejaskan kewangan kerajaan serta meningkatkan keperluan untuk mendapatkan lebih banyak pendapatan. Hal ini ditambah lagi dengan jumlah subsidi bahan api kerajaan yang dijangka mencecah paras RM28 bilion (AS$6.4 bilion) pada tahun ini (peningkatan mendadak daripada hanya RM11 bilion pada tahun 2021 berikutan lonjakan harga bahan api global).

Meskipun memperkenalkan semula GST belum dimuktamadkan, namun sudah kedengaran pelbagai kebimbangan yang disuarakan oleh banyak pihak. Yang paling ditakutkan adalah berlaku kenaikan harga barangan yang pastinya akan membebankan pengguna dan rakyat keseluruhannya.

Menurut Profesor Ekonomi Sunway University, Dr. Yeah Kim Leng, ketika diwawancara oleh Berita Harian, keadaan yang ideal untuk melaksanakan semula GST adalah ketika inflasi rendah dan stabil; pekerjaan dan pertumbuhan gaji yang mampan; dan ketika pendapatan rakyat meningkat untuk menampung beban sara hidup. Pada masa yang sama katanya, kadar yang lebih rendah berbanding dengan enam peratus di bawah SST pada masa ini masih boleh dipertimbangkan. Selain itu, bantuan tunai sekali beri untuk isi rumah miskin adalah wajar untuk mengimbangi GST terutamanya untuk isi rumah berpendapatan rendah.

Sementara itu, Penganalisis Ekonomi Putra Business School (PBS), Profesor Madya Dr. Ahmed Razman Abdul Latiff pula berpendapat bahawa sekarang bukan masa yang sesuai untuk melaksanakan GST. Tambahnya lagi, meskipun GST merupakan cara yang paling mudah bagi kerajaan menambahkan hasil pendapatan, namun GST akan menyebabkan rakyat tertekan kerana terpaksa membayar cukai tambahan ke atas barangan dan perkhidmatan, iaitu dengan harga barang telah sedia tinggi. Hal tersebut turut ditambah lagi dengan isu ketirisan dan rasuah yang menyebabkan kerajaan kehilangan sebanyak RM50 bilion hingga RM60 bilion pada setiap tahun. Tidak terkecuali katanya, kutipan GST yang lambat dipulangkan kepada peniaga juga perlu diselesaikan terlebih dahulu sebelum GST diperkenalkan semula.

Menerusi kaji selidik yang dibuat oleh Persekutuan Pekilang-Pekilang Malaysia (FMM) pada Mei 2020 mendapati bahawa sebanyak 499 buah syarikat menyokong supaya GST diperkenalkan semula bagi menggantikan SST. Walau bagaimanapun terdapat cadangan penambahbaikan yang dikemukakan bagi mengurangkan kadar GST, iaitu antara tiga peratus hingga empat peratus bagi merangsang persekitaran perniagaan yang seterusnya dapat menghasilkan pelaburan dan peluang pekerjaan yang lebih tinggi serta meningkatkan pendapatan boleh guna rakyat.

Turut dikemukakan adalah cadangan untuk menjadikan barangan dan perkhidmatan perlu berkadar sifar; mengekalkan ambang pendaftaran GST pada RM500 ribu; serta meminimumkan penangguhan pembayaran balik terutamanya kepada pengeksport dan perniagaan yang mempunyai bekalan berkadar sifar memandangkan tempoh pembayaran antara enam bulan hingga lapan bulan menjadikan GST sebagai beban cukai terkumpul.

Tidak dinafikan bahawa GST merupakan kaedah yang terbaik dalam mengembangkan pendapatan asas negara yang terjejas teruk khususnya untuk membantu kerajaan dalam menangani inflasi dan kos sara hidup yang semakin menghimpit rakyat. Oleh itu, sekiranya GST satu-satunya jalan keluar daripada kemelut ini, maka kerajaan perlu meyakinkan rakyat bahawa langkah ini bukan sahaja dapat menjamin pengutipan cukai yang lebih telus tetapi pada akhirnya nanti cukai tersebut akan dipulangkan semula kepada rakyat dan negara dalam pelbagai bentuk bantuan dan pembangunan.

Janji Perdana Menteri bahawa satu pelan komprehensif akan dibawa ke Mesyuarat Kabinet untuk mencari kaedah dan pelaksanaan yang terbaik sekiranya GST diperkenalkan semula kelak juga pastinya akan diyakini dapat  membawa keputusan yang terbaik untuk Keluarga Malaysia.


KPM Umum Tarikh Keputusan Peperiksaan SPM 2021

Untuk mendapatkan maklumat terkini, ikuti kami melalui Telegram

Putrajaya – Kementerian Pendidikan Malaysia (KPM) mengumumkan dalam suatu kenyataan bahawa keputusan peperiksaan Sijil Pelajaran Malaysia (SPM) tahun 2021 akan dikeluarkan pada Khamis minggu depan (16 Jun 2022).

Semua calon SPM persekolahan boleh memperoleh keputusan peperiksaan SPM di sekolah masing-masing bermula pukul 10.00 pagi pada tarikh tersebut.

Pada masa yang sama, slip keputusan peperiksaan bagi calon peperiksaan SPM persendirian, akan mula dihantar ke rumah masing-masing melalui pos pada hari yang sama keputusan dikeluarkan.

Setiap calon peperiksaan SPM 2021 boleh mendapatkan keputusan peperiksaan melalui dua kaedah, seperti yang berikut:

Tempoh operasi maklum balas bermula pada pukul 10.00 pagi hingga 6.00 petang (16 Jun – 24 Jun 2022).

KPM sentiasa komited untuk terus melaksanakan yang terbaik demi Keluarga Malaysia terutama dalam pelaksanaan konsep Sekolahku SEJAHTERA.


A-Heart Terima Dana daripada Aureo Gallery untuk Pembangunan

Kuala Lumpur-Aureo Gallery menyumbangkan sebanyak RM270 000 kepada Yayasan Tuanku Syed Putra (YTSP) Perlis untuk tujuan membantu menjayakan projek pembangunan Pusat Autisme Negeri Perlis (A-Heart).

Pengasasnya, Serena Cham mempersembahkan cek kepada Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail dalam upacara yang diadakan di galeri berkenaan di Vertical Business Suites, Bangsar South, Kuala Lumpur semalam.

Berangkat sama, Raja Puan Muda Perlis, DYTM Tuanku Hajah Lailatul Shahreen Akashah Khalil merangkap Penaung Diraja A-Heart. Turut hadir dalam majlis tersebut ialah YBhg. Puan Sri Dato’ Akmal Abdul Salam dan YBhg. Dato’ Dr. Syed Abdul Aziz Syed Zin.

Tuanku Raja Muda menitahkan bahawa status terkini projek A-Heart yang hendak dibangunkan oleh YTSP Perlis bersama-sama Majlis Agama Islam dan Adat Istiadat Melayu Perlis (MAIPs) dan Universiti Malaysia Perlis (UniMAP) tersebut kini dalam peringkat rundingan bagi penubuhan secara kolaborasi bersama-sama Bahagian Genius Kementerian Pendidikan Malaysia. Pada masa ini, beberapa cadangan dan peranan antara pihak-pihak berkepentingan sedang dalam penelitian.

Sementara itu, Serena memaklumkan bahawa Aureo Gallery yang diasaskan pada tahun 2017 dan beribu pejabat di Kuala Lumpur mewakili artis terkenal yang hebat di seluruh dunia dan mempamerkan karya mereka pada peringkat antarabangsa. Hasrat mereka termasuklah untuk mengembangkan bakat ke Singapura, Jakarta dan Dubai dalam masa terdekat ini.  Aureo Gallery bekerjasama secara langsung dengan artis dan rakan kongsi untuk mempromosikan dan membangunkan era baharu untuk industri seni.

Bagi YBhg. Puan Sri Dato’ Akmal pula, beliau berpandangan bahawa Aureo Gallery akan memberikan tumpuan dengan menyokong artis-artis solo untuk mempamerkan karya seni mereka kepada dunia dengan membantu mereka mencapai pengiktirafan bertaraf dunia.


Tulisan Jawi: Warisan Bangsa yang Berharga

JOHOR − Apabila menyebut tulisan Jawi, maka terlintas di fikiran bahawa tulisan tersebut hanya diguna pakai oleh orang Melayu. Hal ini dikatakan demikian kerana tulisan Jawi begitu sinonim dengan bangsa Melayu itu sendiri. Di samping itu, hal ini turut menunjukkan bahawa tulisan Jawi memainkan peranan yang signifikan dalam perkembangan tamadun Melayu.

Sejarah tulisan Jawi bermula daripada pedagang yang berdagang di Tanah Melayu dan pendakwah Arab yang singgah ke sini sekitar tahun 1400 yang lalu. Kecintaan bangsa Melayu terhadap Islam terserlah apabila mereka menggunakan atau mengadaptasikan huruf yang ada di dalam al-Quran kepada sistem tulisan mereka sendiri, iaitu tulisan Jawi, dengan penambahan beberapa huruf yang sesuai dengan sebutan orang Melayu seperti huruf ga, ca dan nga. Penambahbaikan dan kesesuaian ini berdasarkan kesesuaian budaya dan keperluan bangsa Melayu.

Tulisan Jawi kemudiannya berkembang dan diadaptasi serta digunakan secara meluas yang akhirnya menjadi simbol dan identiti bangsa Melayu pada ketika itu di seluruh kepulauan Melayu dan Nusantara. Orang Melayu pada zaman dahulu menggunakan tulisan ini dalam segenap perkara termasuklah bidang politik, ekonomi, sosial dan pendidikan. Sistem ejaan dan tulisan Jawi yang digunakan kini berdasarkan kepada sistem yang terdapat dalam buku Pedoman Ejaan Jawi yang Disempurnakan pada tahun 1986, terbitan Dewan Bahasa dan Pustaka. Buku ini dihasilkan daripada rumusan Konvensyen Tulisan Jawi Peringkat Kebangsaan pada tahun 1984.

Peranan tulisan Jawi sangat penting dalam menyampaikan ilmu pengetahuan kepada pelosok dunia Melayu dengan identitinya yang tersendiri. Contohnya, kitab Bustan al-Salatin oleh Syeikh Nuruddin al-Raniri, menggunakan tulisan Jawi dalam menyampaikan ilmu kepada penduduk di Alam Melayu. Tulisan Jawi turut digunakan dalam penulisan syair, selain menyampaikan ilmu pengetahuan dalam hukum kanun, surat-menyurat, duit siling, watikah, batu nisan dan lain-lain.

Namun begitu, pada era pendigitalan ini, kita mendapati bahawa tulisan Jawi hampir dilupakan. Hal ini bermula apabila kedudukan tulisan Jawi diambil alih oleh tulisan Rumi seperti yang termaktub dalam Kongres Persuratan Melayu Malaya ke-2 pada tahun 1954, yang mengatakan bahawa sudah sepatutnya tulisan Rumi ini dirasmikan sebagai bahasa persuratan Melayu dengan tidak menghapuskan tulisan Jawi hingga suatu masa yang akan menentukannya. Maka itu, pada hari ini kita lihat tulisan Jawi tidak lagi digunakan dalam urusan rasmi masyarakat melainkan dalam hal keagamaan seperti teks khutbah, subjek Pendidikan Islam dan hal lain yang berkaitan dengannya.

“Tulisan Jawi merupakan warisan bangsa yang sangat berharga dan wajib dipelihara oleh bangsa Melayu secara keseluruhannya. Untuk memartabatkan tulisan Jawi, kita seharusnya perlu mengamalkan konsep PKPARJ, iaitu kita perlu ada Polisi, Kerjasama, Pemupukan, Amalan, Reputasi dan Jaminan.”

Demikianlah antara penerangan yang diberikan oleh beberapa orang panel jemputan, iaitu Profesor Emeritus Tan Sri Dato’ Dzulkifli Abdul Razak, Rektor Universiti Islam Antarabangsa Malaysia; Profesor Emeritus Dato’ Dr. Teo Kok Seong, Felo Utama Bersama Institut Kajian dan Etnik (KITA), dan Institut Alam dan Tamadun Melayu (ATMA), UKM; Profesor Dr. Hj. Abdul Rasid Jamian, Profesor Pendidikan Bahasa, Jabatan Bahasa dan Kesusasteraan Melayu, Fakulti Bahasa dan Komunikasi, UPSI; serta Dr. Rusmadi Baharudin, Ketua Bahagian Penyelidikan Bahasa, Jabatan Dasar dan Penyelidikan, Dewan Bahasa dan Pustaka, dalam program Webinar Pemerkasaan Tulisan Jawi, anjuran Kulliyyah Bahasa dan Pengurusan UIAM Pagoh, Jabatan Bahasa Melayu dengan kerjasama Office of MLCOM KLMSS, menerusi siaran secara langsung (secara dalam talian) pada pukul 3.00 petang tadi.


Perkukuh Jati Diri untuk Memartabatkan Bahasa Melayu

Untuk mendapatkan maklumat terkini, ikuti kami melalui Telegram

Bukit Kiara – Bersempena dengan Program Dekad Bahasa Kebangsaan (DBK) 2022,  Kementerian Pendidikan Malaysia (KPM) dengan kerjasama Dewan Bahasa dan Pustaka (DBP) telah mengadakan “Forum Memartabatkan Bahasa Melayu di Persada Dunia“ yang bersiaran secara langsung pada hari ini, pada pukul 2.30 petang di Studio 2, Bahagian Sumber dan Teknologi Pendidikan, KPM, Bukit Kiara, Kuala Lumpur.

Panel undangan forum terdiri daripada Prof. Madya Dr. Ramalinggam A/L Rajamanickam, Pensyarah Universiti Kebangsaan Malaysia dan Prof. Madya Ts. Dr. Jessica Ong Hai Liaw, Pensyarah Universiti Pertahanan Nasional Malaysia. Yang turut hadir ialah Tuan Haji Mohd Khair Ngadiron, iaitu Pengarah Majlis Buku Kebangsaan Malaysia, selaku moderator.

Menurut Prof. Madya Dr. Ramalinggam, bahasa Melayu memang bahasa antarabangsa kerana sejak dahulu lagi dan merupakan bahasa lingua franca. Dalam era kini katanya, usaha proaktif ke arah mengantarabangsakan bahasa Melayu sedang dijalankan oleh kerajaan sebagai pembuat dasar. Di samping itu, perlu ada kerjasama antara kementerian untuk menjadikan bahasa Melayu sebagai bahasa ekonomi yang seterusnya mengangkat bahasa Melayu ke peringkat dunia.

Tambah beliau, dalam institusi pendidikan, antara program yang perlu diberi keutamaan termasuklah program Pengajian Bahasa Melayu serta memperbanyak penerbitan jurnal dalam bahasa Melayu yang bertaraf antarabangsa.

Sementara itu, bahasa Melayu sebagai bahasa ekonomi dapat digerakkan melalui peranan industri yang memainkan peranan yang amat besar dengan menjadikan bahasa Melayu sebagai bahasa utama.

Dalam sesi temuduga juga majikan perlu menggunakan bahasa Melayu. Hal ini demikian kerana bahasa Melayu perlu diutamakan selain tidak menafikan kepentingan bahasa Inggeris.

Menurutnya lagi, syarikat antarabangsa juga tidak dilarang untuk menggunakan bahasa Inggeris, tetapi perlu digunakan seiring dengan penggunaan bahasa Melayu. Hal ini untuk meningkatkan kewibawaan bahasa Melayu pada peringkat antarabangsa.

Tambahnya, setiap warganegara juga perlu boleh berbahasa Melayu kerana bahasa Melayu ialah bahasa rasmi negara. Jati diri bahasa kebangsaan sangat penting kerana jika masyarakat ingin maju dalam pelbagai bidang, maka perlulah mencintai akan bahasa Melayu dan tidak meminggirkan bahasa Melayu. Jati diri ini perlu disemai dalam jiwa anak-anak sejak kecil lagi oleh ibu bapa. Peranan ibu bapa di rumah dan para guru di sekolah sangat penting untuk menanam rasa kecintaan terhadap bahasa Melayu dalam kalangan anak-anak muda sekarang ini.

Seseorang ilmuwan seharusnya boleh memantulkan ilmu dalam pelbagai bahasa walaupun sumber ilmu itu daripada pelbagai bahasa kerana bahasa itu digunakan mengikut konteks.

Beliau menambah, perlu diperbanyakkan program dan aktiviti yang dapat menyemarakkan bahasa kebangsaan sebagaimana yang diusahakan oleh DBP. Menurutnya, ahli akademik juga perlu berkomunikasi dalam bahasa kebangsaan dan bukannya menggunakan bahasa Inggeris semata-mata. Selain itu, peruntukan hukuman dan undang-undang kebahasaan perlu dikuatkuasakan dengan tegas oleh pihak yang berkenaan.

Masyarakat juga perlu memartabatkan bahasa Melayu sebagai alat penyatuan dan perpaduan bangsa tanpa perlu meminggirkan bahasa Inggeris. Setiap warganegara perlu mendaulatkan bahasa kebangsaan dan seterusnya dapat mengangkat bahasa Melayu ke peringkat antarabangsa.

Sementara itu, menurut Prof. Madya Ts. Dr. Jessica, masyarakat seharusnya diberi peluang untuk mempamerkan sikap patriotisme mereka dalam usaha ke arah pembinaan negara bangsa. Katanya lagi, setiap rakyat Malaysia perlu ada rasa hormat kepada perlembagaan dan rukun negara serta mempunyai nilai murni dalam diri dalam merealisasikan konsep Keluarga Malaysia.

Setiap orang boleh belajar pelbagai bahasa tetapi tidak boleh meminggirkan bahasa Melayu.

Tambah beliau, masyarakat boleh memartabatkan bahasa Melayu sebagai bahasa ekonomi melalui bidang penterjemahan. Drama dan filem tempatan boleh dibawa ke luar negara melalui penterjemahan untuk mengangkat bahasa Melayu pada peringkat dunia. Sementara itu, industri buku pula boleh dipergiatkan lagi dengan menghargai penulis melalui anugerah yang seterusnya dapat mengangkat penulis ke peringkat antarabangsa.

Selain itu, dari segi pakaian pula, budaya Malaysia boleh diangkat di luar negara dengan memperkenalkan pakaian Malaysia ke luar negara. Begitu juga dalam bidang masakan, contohnya sambil memasak sambil berpantun dan menggunakan nama rempah ratus dalam bahasa Melayu. Selain membawa imej negara ke mata dunia, usaha ini dapat memartabatkan bahasa Melayu di persada dunia.

Beliau turut bersetuju dengan panel pertama bahawa jati diri bahasa Melayu masyarakat perlu kuat. Masyarakat perlu mempunyai roh cinta akan bahasa Melayu dalam jiwa mereka.

Tambahnya, bahasa Melayu dan kesejahteraan sosial perlu seimbang. Hal ini boleh dilakukan dengan penyatuan badan bukan kerajaan sebagai satu komuniti dengan melaksanakan pelbagai program dan aktiviti untuk memartabatkan bahasa Melayu. Formula terbaik perlu ada dalam membentuk penyatuan dan perpaduan bangsa dengan mencari titik persamaan dalam usaha ke arah memartabatkan bahasa Melayu sebagai bahasa kebangsaan, dan seterusnya mengangkat bahasa Melayu ke peringkat antarabangsa.

Antara tujuan utama forum ini diadakan termasuklah untuk mempersegar kecintaan dan kemegahan terhadap bahasa kebangsaan di samping mengeratkan dan memperkukuh perpaduan rakyat Malaysia menerusi kegiatan kebahasaan dan kesusasteraan.

DBK merupakan kesinambungan pelaksanaan Bulan Bahasa Kebangsaan (BBK) yang diperkenalkan pada tahun 1999 bagi menyahut saranan kerajaan untuk memartabatkan bahasa Melayu. Maka itu, selaras dengan hasrat menjadikan kegiatan DBK sebagai kegiatan yang mendapat penyertaan yang lebih meluas dan berkesan, DBK dilaksanakan secara bersepadu dengan pelbagai pihak termasuklah kementerian, jabatan dan agensi kerajaan, swasta dan pertubuhan bukan kerajaan. KPM merupakan antara jabatan kerajaan yang aktif melaksanakan kegiatan kebahasaan dan sentiasa terlibat secara langsung dalam pelaksanaan program DBK.


“Kekal Kompetitif Melalui Pemikiran di Luar Kotak“ – Raja Muda Perlis

Untuk mendapatkan maklumat terkini, ikuti kami melalui Telegram

Simpang Empat – Raja Muda Perlis,  Duli Yang Teramat Mulia (DYTM) Tuanku Syed Faizuddin Putra Jamalullail bertitah bahawa ekosistem cara bekerja dalam organisasi mahupun gaya hidup masyarakat perlu dilonjakkan bagi memastikan rakyat negeri ini terus kekal kompetitif dan berdaya saing melalui pemikiran di luar kotak.

Pemikiran di luar kotak menggunakan kreativiti dalam pemikiran dan melihat cara penyelesaian dari sudut yang berlainan, serta berbeza daripada status quo. Kebolehan untuk berfikir di luar kotak ini merupakan sesuatu yang rumit untuk ditunjukkan. Namun, penguasaan terhadap kebolehan tersebut akan dapat membantu seseorang individu itu memajukan diri dan juga organisasinya.

Pemikiran di luar kotak bertujuan membolehkan kakitangan menggunakan kreativiti atau pendekatan yang unik bagi menyelesaikan sebarang masalah atau isu dalam organisasi. Salah satu caranya ialah dengan mengajukan persoalan yang melibatkan pemikiran di luar kotak seperti bagaimana kerja ini boleh dilakukan dengan cara lain, atau mengapa proses kerja bermula dengan aktiviti A, dan bukan B? Antara contoh lain, soalan seperti bolehkah aktiviti X dan Y digugurkan daripada proses kerja sedia ada, atau bolehkah pelanggan mendapatkan perkhidmatan tanpa hadir ke pejabat juga boleh mengasah pemikiran di luar kotak.

Demikian titah DYTM Tuanku Syed Faizuddin Putra selepas berkenan berangkat menyerahkan sumbangan agihan zakat Majlis Agama Islam dan Adat Istiadat Melayu Perlis (MAIPs) berjumlah RM16,800 sempena program MAIPs Peduli. Seramai 24 orang asnaf dalam kalangan anak kariah Masjid Dato’ Jaafar Hassan, Sungai Padang, Simpang Empat terpilih untuk menerima sumbangan tersebut yang diagihkan oleh amilnya, Zulkepli Rahim.
Program tersebut digabungkan dengan Sambutan Hari Basikal Sedunia yang disambut pada 3 Jun setiap tahun untuk mengiktiraf keunikan, ketahanan dan kebolehan basikal yang telah digunakan selama dua abad ini. Terdapat anggaran lebih dari 2 bilion buah basikal yang digunakan di seluruh dunia. Menjelang tahun 2050, jumlah itu boleh mencecah sehingga 5 bilion. Di Finland sahaja, 60% penduduknya menggunakan basikal dan Belanda pula memegang rekod negara yang mempunyai basikal paling banyak per kapita.


Forum Remaja Menjulang Martabat Remaja sebagai Pewaris Masa Depan Negara

Kuala Lumpur – Bersempena dengan Pesta Buku Antarabangsa Kuala Lumpur 2022 (PBAKL 2022), Dewan Bahasa dan Pustaka (DBP) menerusi Bahagian Majalah telah menganjurkan Forum Remaja pada 08 Jun 2022 (Rabu) pukul 12.00 tengah hari hingga 2.00 petang. Forum yang diadakan secara langsung di Reruai DBP, Pusat Dagangan Dunia Kuala Lumpur (WTCKL) boleh ditonton secara dalam talian menerusi platform media sosial DBP seperti Facebook, Twitter dan JendelaDBP.

Forum ini menampilkan dua panel jemputan, iaitu Ts. Dr. Hassan Mohamed, Pensyarah Kanan Institute of Sustainable Energy (ISE), Universiti Tenaga Nasional (UNITEN) dan Chooi Je Qin, penuntut Kolej Tunku Ja’far, Mantin, Negeri Sembilan dan bakal penuntut Universiti Harvard. Manakala Hafez Dolson dari Radio dan Televisyen Malaysia (RTM) selaku moderator forum.

Melalui gandingan dua ahli panel dan pengacara muda selaku moderator, tujuan utama forum ini diadakan adalah untuk mengupas tentang kisah kejayaan dua pelajar dari Malaysia yang berjaya menempah tiket pengajian di universiti terkemuka dunia, iaitu Universiti Harvard dan Massachusetts Institute of Technology (MIT) di samping menggalas tanggungjawab membawa nama dan maruah negara dalam arena pendidikan di peringkat antarabangsa.

Forum dimulakan oleh Ts. Dr. Hassan Mohamed yang berkongsi tentang pengalaman hidup beliau sewaktu melanjutkan pelajaran di luar negara untuk menjadi seorang mahasiswa yang berjaya, merangkumi pelbagai kisah suka duka, aspek disiplin diri, ketekunan dan fokus yang tinggi, kecekapan pengurusan masa, pengorbanan tenaga dan masa serta kesabaran menempuh segala ujian yang hadir.

“Pendidikan mampu menyatukan seluruh rakyat Malaysia menjadi sebuah keluarga dengan satu identiti dan jati diri. Melalui pendidikan juga, segala jurang perbezaan dapat diketepikan demi mencapai impian dan matlamat yang sama,” ujar Ts. Dr. Hassan Mohamed.

Ts. Dr. Hassan Mohamed turut menekankan bahawa pendidikan merupakan antara platform terbaik bagi membina dan mengukuhkan perpaduan dalam kalangan rakyat Malaysia yang berbilang bangsa. Pendidikan sebagai teras perpaduan negara perlu diamalkan, dihayati, disemai dan dipupuk dalam kehidupan oleh semua rakyat Malaysia tanpa mengira budaya, bangsa dan agama.

Menurut Chooi Je Qin pula, demi mencapai matlamat, misi dan visi kehidupan, pelajar perlu bersusah-susah dahulu dan bersenang-senang kemudian. Tidak ada kejayaan yang boleh dicapai melalui jalan pintas dan tanpa sebarang pengorbanan. Selain itu, pelajar juga harus berani keluar daripada zon selesa jika mahu mengembangkan dan memperkasakan potensi diri serta mengecapi kejayaan dalam setiap perkara yang diimpikan.

Tambah beliau lagi, pelajar perlu sentiasa muhasabah diri, memotivasikan diri serta menetapkan matlamat dan sasaran kejayaan yang ingin diperoleh. Bahkan pelajar perlu mengorbankan masa lapang bersama-sama keluarga dan rakan-rakan, masa rehat dan perlu melalui fasa kesakitan dan kepenatan demi menjadi pelajar yang berkemahiran tinggi dan berjaya di persada dunia.

Chooi Je Qin turut berikrar untuk menyumbang tenaga dan berbakti kepada tanah air Malaysia setelah menamatkan pengajiannya di Universiti Harvard.

“Carilah peluang untuk melengkapkan diri dengan pelbagai aspek dan jenis ilmu pengetahuan serta menambah pengalaman diri. Manfaatkan masa sebaik-baiknya dengan melakukan pelbagai aktiviti yang berfaedah supaya dapat menambah dan meningkatkan kemahiran diri, justeru menjadi modal insan yang berkualiti dan berdaya saing untuk pembangunan, pengembangan dan kemajuan negara,” kata Chooi Je Qin.

Turut hadir memeriahkan majlis adalah Tuan Haji Abdul Halim Haji Harun, Timbalan Ketua Pengarah (Operasi) DBP dan Puan Aninah Janang, Timbalan Ketua Editor Bahagian Majalah DBP.


Keluarga Malaysia yang Ideal Pasak Kukuh Keharmonian Negara

Putrajaya – “Umpama selembar benang, dikait, ditenun dan dijalin akhirnya menjadi kain yang sempurna indahnya”. Begitulah ungkapan YAB Dato’ Sri Ismail Sabri Yaakob, Perdana Menteri Malaysia apabila memerihalkan dan memberi bayangan kepada gagasan ‘Keluarga Malaysia’. Konsep Keluarga Malaysia tersebut dicetuskan oleh beliau pada 22 Ogos 2021 dalam ucapan sulung sebagai Perdana Menteri Malaysia ke-9.

Sehingga kini, gagasan tersebut sering diutarakan lebih-lebih lagi apabila memperkatakan tentang tindakan dan langkah kerajaan dalam pelbagai aspek (sosial, politik dan ekonomi), khususnya yang melibatkan dasar-dasar kerajaan. Frasa Keluarga Malaysia bersifat inklusif dan merentasi sempadan agama, bangsa dan kaum. Selain itu, konsep tersebut juga merupakan satu identiti yang saling melengkapi umpama anggota tubuh yang saling memerlukan.

Dalam Keluarga Malaysia, terdapat tiga nilai dan ciri yang merupakan landasan dan ‘akar’ kepada konsep tersebut. Tiga nilai dan ciri tersebut ialah ‘keterangkuman’, ‘kebersamaan’, dan ‘kesyukuran’. Ketiga-tiganya merupakan ‘pasak’ kukuh kepada Keluarga Malaysia.

Oleh kerana perlunya penelitian dan penyelidikan yang lebih tuntas dan jelas terhadap konsep ini, maka Majlis Profesor Negara (MPN) telah mengadakan suatu perbincangan meja bulat yang bertemakan “Keluarga Malaysia: Dari Slogan kepada Kerangka Pembangunan Negara”. Program tersebut dimulai dengan ucapan ucaptama oleh YBhg. Profesor Ulung Datuk Dr. Shamsul Amri Baharuddin, Pengerusi Majlis Profesor Negara.

Ungkapan Keluarga Malaysia dapat dianggap sebagai suatu gagasan untuk mewujudkan suasana kesepaduan dan kebersamaan yang inklusif untuk semua rakyat Malaysia ketika negara sedang berhadapan dengan wabak COVID-19, ketidakstabilan politik dan gugatan masalah ekonomi. Dengan gagasan ini, PM berhasrat supaya kesemua masalah negara perlu ditangani secara bersama dengan menekankan prinsip teras iaitu keterangkuman, kebersamaan dan kesyukuran. Prinsip-prinsip ini perlu dijulang dengan sokongan sistem nilai nasional yang menekankan integriti, amanah, adil dan bermusyawarah.

Menurut beliau dalam ucaptama tersebut, beliau mengatakan bahawa dalam konteks politik, konsep Keluarga Malaysia tersebut telah diterjemahkan melalui usaha PM dalam membuat perjanjian kerjasama (MoU) antara pihak kerajaan pimpinannya dengan pihak pembangkang dalam Parlimen Malaysia pada September 2021. Politik Malaysia, khususnya dalam parlimen, mula menjadi tenang dan stabil tanpa mengenepikan prinsip demokrasi dan keluhuran Perlembagaan.

Selain itu, sebagai seorang ahli sosiologi, beliau juga melihat Keluarga Malaysia ini dalam konteks yang lebih mikro sifatnya dan dekat dengan kehidupan masyarakat. Jika dilihat dan diamati, Keluarga Malaysia merupakan sebuah konsep yang bersifat universal kerana gagasan tersebut meliputi daripada perkara yang besar seperti dasar negara hinggalah melibatkan unit sosial yang paling kecil dan asas, iaitu keluarga.

Dalam kehidupan keluarga terdapat aspek undang-undang, ekonomi, politik, pendidikan, agama, darjat, perubatan, sains dan teknologi, dan sebagainya. Setiap satu kluster kehidupan ini boleh menjadi sumber kekuatan, dan boleh pula menjadi punca persengketaan dan perpecahan. Kepimpinan dalam keluarga ialah tenaga yang menentukan kekuatan atau kelemahan sesuatu keluarga

Oleh itu, terdapat pelbagai dimensi dan spektrum permasalahan dalam sesebuah keluarga. Krisis dan perpecahan dalam keluarga merupakan fenomena yang sentiasa terjadi. Permasalahan dan kelemahan tersebut boleh mencacatkan dan merosakkan serta tidak mustahil boleh menghancurkan sesebuah keluarga yang dibina. Bagi beliau, keluarga yang dianggap sentiasa stabil dan harmoni ialah keluarga jenis ideal. Institusi keluarga yang ideal itu sentiasa wujud dalam kehidupan masyarakat. Ternyata, di balik segala krisis dan perpecahan, masih ada harapan untuk wujudnya sebuah keluarga ideal yang boleh mengukuhkan tiang dan sendi keluarga.

Keluarga Malaysia yang dipromosikan sekarang merujuk kepada keluarga ideal, iaitu keluarga yang berintegriti, beramanah, adil, dan bermesyuwarah yang menekankan prinsip keterangkuman, kebersamaan dan kesyukuran. Perkara yang dipromosikan ialah aspek kehidupan yang positif. Paling penting, keluarga ideal ini mempunyai perasaan kekitaan yang mengutamakan kesepaduan dan kestabilan unit sosial tersebut.

Selain itu, beliau juga turut mengingatkan bahawa perlunya daya dan kualiti kepimpinan negara yang mantap, utuh dan mampu membawa negara lebih terkehadapan dalam pelbagai aspek. Itulah kunci kepada kejayaan gagasan Keluarga Malaysia. Kepimpinan yang lemah tentu sahaja akan memecahkan dan meretakkan Keluarga Malaysia.


Raja Perlis Perkenan Anugerah Cemerlang dan Kepujian YTSP

Untuk mendapatkan maklumat terkini, ikuti kami melalui Telegram

Kangar – Raja Perlis, DYMM Tuanku Syed Sirajuddin Jamalullail berkenan berangkat menyempurnakan Majlis Penganugerahan Anugerah Cemerlang Yayasan Tuanku Syed Putra (YTSP) Perlis kepada Pelajar Cemerlang Sijil Pelajaran Malaysia (SPM) Tahun 2020 Negeri Perlis yang berlangsung di Hotel Putra Regency Kangar, hari ini.

DYMM Tuanku Syed Sirajuddin Jamalullail telah menyampaikan Anugerah Cemerlang YTSP kepada Muhammad Ali Azeem Abdul Rahim (9A+) dan Izza Azeera Hashim (6A+ 3A).

Selain Anugerah Cemerlang YTSP, terdapat sembilan orang penerima bagi Anugerah Kepujian YTSP Perlis yang terdiri daripada Teoh Kar Keat (9A+ 2A), Ong Liyan (8A+ 2A), Yong Zhee Hang (5A+ 5A 1A-), Shazrin Balqis Shamsul Kamal (5A+ 3A 1A-), Nurliyana Amani Zainodin (4A+ 4A 1A-) dan Ahmad Amirul Zharif Ahmad Rahim (4A+ 4A 1A-).

Menurut YTSP, setiap penerima Anugerah Cemerlang akan menerima sijil, pingat dan wang tunai berjumlah RM1000 bagi setiap seorang penerima, manakala YTSP berhasrat memberikan sijil dan wang tunai berjumlah RM500 kepada penerima Anugerah Kepujian.

Keberangkatan DYMM Tuanku Raja Perlis ke majlis itu turut dihadiri oleh Raja Muda Perlis, DYTM Tuanku Syed Faizuddin Putra Jamalullail yang juga merangkap Pengerusi YTSP Perlis, dan disambut baik oleh Setiausaha Kehormat Yayasan Tuanku Syed Putra Perlis, Dato’ Johari Mohd Darus.


Gedebe dalam Pok Ya Cong Codei: Memburu Siti

Pok Ya Cong Codei: Memburu Siti merupakan sebuah drama bersiri yang sarat dengan kritikan terhadap sikap, nilai dan pemikiran masyarakat. Sesetengah daripada pemerhati memberikan penilaian bahawa drama ini telah mengangkat sosiobudaya atau budaya perlakuan terutamanya dalam kalangan masyarakat Kelantan, sedangkan kisah yang dibawa adalah berbeza, merentas sosial budaya (bukan semata-mata di Kelantan), serta wujud beberapa perkara yang memerlukan tafsiran yang berbeza.

Setiap tafsiran dan penilaian daripada khalayak ada perbezaannya, dan kelainan itu yang diperlukan bagi menambah nilai sebuah karya yang dianggap bermutu. Namun begitu, bagi sesetengah pihak ada yang mengabsahkan ciri samseng itu diangkat dan ditonjolkan melalui drama tersebut. Sedangkan, karya ini bertujuan untuk menonjolkan sifat kepimpinan yang wajar dimiliki oleh golongan yang mempunyai pengaruh. Setiap tindakan daripada orang yang disanjung itu menjadi pendidikan secara langsung kepada para pengikutnya. Drama ini juga menyajikan naratif watak hitam putih yang disebut juga sebagai “orang jahat tapi baik hati” atau peralihan dari sisi gelap kepada sisi yang mulia.

Sesi Forum “Kisah di Sebalik Karya Pok Ya Cong Codei: Memburu Siti“ pada 8 Jun 2022 bertempat di Balai Budaya, DBP telah menampilkan barisan panel, iaitu Sabri Yunus, Eman Manan, Farid Amirul, Angeline Tan, dan moderatornya A. Wahab Hamzah. Melalui forum ini,  Sabri Yunus membahaskan tentang maksud samseng, gedebe dan bekeng, yang ketiga-tiga istilah dialek itu adalah berbeza pengertiannya dalam konteks budaya dan interpretasinya. Melalui drama ini, watak samseng bukanlah fokus penting, tetapi cara dan langkah seseorang itu mampu membentuk para pengikut dan orang sekelilingnya. Hal ini juga menjelaskan seseorang pemimpin itu tidak perlu ditakuti, tetapi gagasan yang dibawa itu membuatkan dirinya dihormati. Samseng membawa pengertian seseorang yang mempunyai sifat jahat atau individu yang suka membuat kejahatan misalnya membuli, merompak dan memukul. Gedebe yang difahami pada masa kini juga telah diberi tafsiran salah terutamanya dalam kalangan orang muda. Barangkali, mereka tidak didedahkan dengan pengertian sebenar menurut kaca mata budaya masyarakat di Pantai Timur.

Jelas beliau, gedebe itu merupakan satu sifat yang dimiliki oleh seseorang yang tahu batas kemanusiaan dan tidak memberikan gambaran pada sifat jahat seseorang tetapi individu yang tahu membezakan tentang sesuatu tindakan sama ada wajar atau tidak wajar. Individu yang memiliki sifat ini juga dikatakan seorang yang mempunyai pengaruh dalam kelompok masyarakat dan sering menjadi rujukan orang ramai untuk menyelesaikan sesuatu masalah atau kadangkala menjadi tempat rujukan bagi mendapatkan nasihat dan panduan.

Di sesetengah tempat terutamanya di Kelantan, sifat gedebe pada kebiasaannya dimiliki oleh penghulu dan ketua kampung kerana mereka sering menjadi tumpuan masyarakat yang memerlukan pertolongan untuk menyelesaikan masalah serta berani, tegas dan adil dalam membuat keputusan. Misalnya, isu pergaduhan yang berlaku dalam komuniti dan kelompok dapat diselesaikan dengan cara yang aman dan harmoni. Melalui drama bersiri Pok Ya Cong Codei: Memburu Siti, sifat ini dimiliki oleh watak Pok Ya kerana semua perkara bukan sahaja dapat diselesaikan dengan cara perbincangan, malah beliau dihormati dalam kalangan orang muda dan berusia.

Pengertian bekeng pula ialah seorang yang lekas marah, perengus dan berani berdepan dengan situasi bahaya dan mencabar. Seseorang yang mempunyai sifat bekeng juga dikatakan sukar untuk dibawa berbincang, dan inilah yang membezakan dengan individu yang mempunyai sifat gedebe.

Pembahagian sifat samseng, bekeng, gedebe dapat dibahagikan mengikut watak dalam drama tersebut. Samseng ialah watak JJ (Farid Kamil) dan Robert (Farid Amirul) dan Jering (Asrul faizal Kamaruzaman); bekeng ialah Muda Primula (Eman Manan), Saidi Sabri (Halim), Rosit (Issey Fazlisham), Wadi (Yie Arjunasukma); manakala gedebe merujuk kepada watak Pok Ya (Sabri Yunus) dan Mamat Kertuk (Wan Hanafi Su).

Melalui forum tersebut, turut dikongsikan kepentingan karya sastera sebagai rujukan kepada pemain atau penggiat industri perfileman dan teater. Sesebuah karya yang dihasilkan itu boleh diberikan nilai tambah jika disuntik dengan idea yang terhasil daripada pembacaan karya sastera.

“Sebelum terhasilnya filem atau drama, skrip itu perlu sarat dengan nilai sasteranya. Skrip yang kaku dan tiada nilai estetika tiada gunanya. Begitu juga dengan pengarahnya yang mengarah drama dan filem. Seorang pengarah yang mahukan karyanya dianggap “hidup” perlu banyak membaca karya sastera, novel, cerpen atau puisi kerana melalui pembacaan itu, maka terhasilnya idea baharu yang lebih segar. Hal ini turut mencerminkan kelemahan sesuatu drama yang hanya mengambil idea melalui pandangan umum dan tafsiran yang mempunyai makna selapis.

Dalam dunia pengarahan, elemen sastera tidak boleh dipinggirkan. Membikin karya drama atau apa-apa sahaja usah kerana ingin menerapkan elemen hiburan semata-mata, tetapi perlu ada jiwa dan terkandungnya maksud tersirat. Kandungan sastera yang baik juga membantu penulis untuk menghasilkan skrip yang ada wibawa, selain keberkesanan aksi para pelakonnya,” ujar Sabri Yunus.

Menurut Eman Manan, seharusnya pelakon juga perlu menguasai ilmu kebahasaan dengan baik dan satu daripada kuncinya adalah dengan membaca buku sastera. Hasil bacaan itu dapat meningkatkan kemahiran berbahasa semasa menuturkan dialog, terutamanya untuk pemilihan istilah dan penggunaan kata yang tepat maksudnya.

Sementara itu, Farid Amirul menjelaskan, “Uniknya, karya Pok Ya Cong Codei: Memburu Siti ini, Sabri tidak membekalkan skrip sejak awal, tetapi skrip itu ditulisnya di lokasi penggambaran. Pada penilaian saya, Sabri lebih mementingkan penguasaan watak perwatakan dalam babak yang akan dilakonkan, dan dari situlah skrip itu dapat dihayati dengan lebih mendalam”.

Oleh hal yang demikian, situasi ini dapat menjelaskan bahawa betapa pentingnya drama atau filem itu menerapkan nilai ilmu dalam sesebuah karya. Hal ini secara halus mendidik masyarakat untuk berfikir dan menimbulkan minat mereka untuk mengetahui dengan lebih teliti tentang sesuatu tujuan karya itu dihasilkan.


Menyantuni Kanak-Kanak Tabika Perpaduan

Untuk mendapatkan maklumat terkini, ikuti kami melalui Telegram

Kuala Lumpur – Pesta Buku Antarabangsa Kuala Lumpur (PBAKL) 2022 terus dimeriahkan dengan aktiviti bersama-sama kanak-kanak di Reruai Dewan Bahasa dan Pustaka (DBP). Hari ini, Bahagian Buku Kanak-kanak dan Remaja (BKR) telah mengadakan aktiviti bercerita dan melukis bersama-sama Encik Nor Azhar Ishak atau lebih mesra disapa sebagai Cikgu Nai, yang juga penulis bagi buku yang bertajuk Indahnya Pulau Sipadan.

Aktiviti yang melibatkan pencerita yang juga seorang pelukis ini dilaksanakan dalam suasana santai dengan kehadiran kanak-kanak dari Tabika Perpaduan Pangsapuri Fasa 3 Bandar Baru Sentul A, Tabika Perpaduan Pangsapuri Fasa 3 Bandar Baru Sentul B dan pengunjung PBAKL 2022. Dalam aktiviti ini, mereka diberikan kesempatan untuk mengasah bakat menyampaikan cerita Indahnya Pulau Sipadan di hadapan khalayak.

Selesai aktiviti bercerita, para peserta diberikan peluang untuk mengasah bakat melukis contoh watak hidupan laut yang diberikan oleh Cikgu Nai. Dengan menggunakan peralatan yang disediakan oleh Cikgu Nai, kanak-kanak tampak gembira menghasilkan karya lukisan masing-masing di bawah bimbingan beliau.

Selain itu, slot pertandingan mewarna turut diadakan pada sesi akhir aktiviti. Sebanyak 29 orang kanak-kanak yang menyertai pertandingan tersebut telah membawa pulang hadiah berupa buku bergambar terbitan DBP dan hadiah istimewa daripada Cikgu Nai yang disampaikan oleh beliau, diiringi Ketua Editor BKR, Puan Mariati Josepha Mustafa.


Lapan EXCO ADUN Perlis Angkat Sumpah di Hadapan Raja Perlis

Arau – Ahli Dewan Undangan Negeri (ADUN) Perlis hadir mengangkat sumpah sebagai anggota Majlis Mesyuarat Kerajaan (EXCO) negeri, hari ini.

Upacara mengangkat sumpah yang berlangsung di Balai Menghadap Istana Arau diadakan di hadapan Raja Perlis, DYMM Tuanku Syed Sirajuddin Putra Jamalullail.

Sebanyak lapan ADUN yang tersenarai dilantik sebagai EXCO ialah Asmaiza Ahmad (Chuping), Hamizan Hassan (Kayang), Azizan Sulaiman (Santan), Ruzaini Rais (Beseri), Nurulhisham Yaakob (Simpang Empat), Rozieana Ahmad (Pauh), Siti Berenee Yahaya (Mata Ayer) dan Teh Chai Aan (Titi Tinggi).

Turut berangkat dalam majlis ucapara mengangkat sumpah ini ialah Raja Muda Perlis, DYTM Tuanku Syed Faizuddin Putra Jamalullail.


Kuala Lumpur – Wawasan Kemakmuran Bersama 2030 merupakan iltizam untuk menjadikan Malaysia sebuah negara yang terus membangun secara mampan seiring dengan pengagihan ekonomi yang adil, saksama dan inklusif pada semua peringkat kumpulan pendapatan, etnik, wilayah dan rantaian bekalan. Erti kesyukuran, keamanan dan kesejahteraan perlu dipasak dalam jiwa anak-anak Keluarga Malaysia.

Projek penerbitan buku sulung Institut Masa Depan Malaysia (MASA) yang berjudul Negara Bangsa Malaysia: Ke Arah Kemakmuran Bersama bakal diterbitkan selepas tertangguh akibat pandemik COVID-19.  Sehubungan dengan itu, pihak Institut MASA mengadakan Mesyuarat Ahli Jawatankuasa Penasihat Projek Penerbitan Buku Negara Bangsa Malaysia: Ke Arah Kemakmuran Bersama. Buku ini bakal menjadi panduan kepada segenap masyarakat berhubung dengan konsep meraikan kepelbagaian bangsa serta budaya sebagai asas penyatuan negara bangsa.

Mesyuarat Ahli Jawatankuasa Penasihat Projek Penerbitan Buku yang diadakan di Kuala Lumpur pada 10 Jun 2022, telah dipengerusikan oleh Tan Sri Dato’ Seri Dr. Sulaiman Mahbob, selaku Ahli Lembaga Pengarah Institut Masa Depan Malaysia (MASA). Turut hadir, barisan penasihat projek penerbitan buku yang dilantik, iaitu Prof. Datuk Seri Dr. Awang Sariyan, Pengerusi Lembaga Pengelola Dewan Bahasa dan Pustaka (DBP) dan Pengarah Institut Alam dan Tamadun (ATMA), Universiti Kebangsaan Malaysia (UKM), Prof. Emeritus Dato’ Dr. Teo Kok Seong, Felo Utama Institut Kajian Etnik (KITA), UKM, Prof. Dr. Mansor Mohd Noor, Profesor Kehormat KITA, UKM dan Prof. Madya Ts. Dr. Jessica Ong Hai Liaw, Universiti Pertahanan Nasional Malaysia (UPNM) dan Felo Majlis Profesor Negara (MPN).

Objektif projek ini adalah untuk menerangkan dan menilai prinsip panduan dan pendekatan yang diwujudkan oleh kerajaan Malaysia dalam membina identiti kebangsaan yang bersifat kolektif.  Selain itu, projek ini juga bertujuan untuk meneroka faktor asas pembangunan negara bangsa di Malaysia berdasarkan Wawasan Kemakmuran Bersama 2020 (WKB) 2030. Oleh yang demikian, konsep negara bangsa di Malaysia berdasarkan latar belakang sejarah, budaya, sosioekonomi, masyarakat dan geografi haruslah difahami.

Menurut Tan Sri Dato’ Seri Dr. Sulaiman Mahbob, kepakaran penulis dipilih daripada kalangan pelbagai bangsa dan agama bagi menyumbang idea untuk buku ini berdasarkan kepakaran dan pengalaman. Bangsa Malaysia yang bersatu padu dengan melihat prospek pelbagai pakar bidang dalam membantu pembuat dasar kerajaan menunjukkan bangsa Malaysia yang bersatu-padu. Isu semasa di Sabah dan Sarawak sebagai wilayah perlu diangkat sama sebagai matlamat utama Wawasan Kemakmuran Bersama untuk menyediakan taraf hidup yang sewajarnya kepada semua rakyat Malaysia menjelang tahun 2030.

Prof. Datuk Seri Dr. Awang Sariyan turut menyatakan bahawa asas-asas ketimuran dalam kalangan warganegara Malaysia, iaitu Melayu, Cina dan India dan lain-lain etnik Sabah dan Sarawak perlu ditonjolkan. Tamadun Melayu dan tamadun Cina seperti penemuan pantun, lagu rakyat dan pemikiran dilihat banyak mempunyai persamaan. Nilai-nilai murni ini perlu ditonjolkan dengan asas-asas sedia ada.

Bengkel seterusnya akan diadakan secara berkala mengikut pengagihan bahagian yang telah dipersetujui oleh barisan penasihat projek penerbitan. Terdapat bahagian dalam buku ini yang akan mengetengahkan pembangunan modal insan dalam kalangan belia dan melihat corak pemikiran mereka serta pelibatan golongan ini dalam aktiviti kemasyarakatan seperti institusi berasaskan komuniti dan persatuan kejiranan yang dapat meningkatkan tahap kepercayaan dan keyakinan dalam institusi masyarakat dan negara.

Dalam menyelami semangat Keluarga Malaysia, penerbitan buku ini selari dengan objektif dan aspirasi Wawasan Kemakmuran Bersama 2030 yang memerlukan semua pihak berganding bahu dan berusaha lebih gigih dalam memastikan kemakmuran negara dapat dinikmati bersama.


Kelangsungan dan Kestabilan Rantaian Agromakanan Harus Dijaga – Raja Puan Muda Perlis

Untuk mendapatkan maklumat terkini, ikuti kami melalui Telegram

Arau – “Ekosistem makanan kini amat dinamik dan sering terdedah kepada perubahan landskap politik, ekonomi dan sosial. Usaha menjaga kelangsungan dan kestabilan rantaian agromakanan perlu mendapat sokongan daripada semua pihak, termasuklah sektor awam dan swasta, serta mereka yang berkepentingan tanpa mengira latar belakang pendidikan, ekonomi, sosial dan juga jantina.”

Titah Raja Puan Muda Perlis, DYTM Tuanku Hajah Lailatul Shahreen Akashah Khalil selepas berkenan menyempurnakan sesi menandatangani surat penghargaan kepada jawatankuasa penganjuran program Webinar Yayasan Tuanku Fauziah (YTF) Siri ke-9 yang bertajuk “Agropreneur Wanita: Saksama Bersama Menjamin Sekuriti Makanan Negara”, berlangsung secara dalam talian, anjuran Kementerian Pertanian dan Industri Makanan (MAFI) dan YTF.

Menurut Tuanku Raja Puan Muda Perlis, pelibatan golongan wanita dalam bidang pertanian kini tidak asing asing, malah berjaya membuktikan bahawa  mereka juga berkemampuan untuk menerajui bidang yang lebih sinonim dengan golongan lelaki ini.

Selain itu, pelbagai pencapaian telah disaksikan bahawa golongan wanita ini membantu meningkatkan taraf kehidupan masyarakat, lantas menyumbang kepada penjanaan ekonomi negara. Hal ini dikatakan demikian sangat bertepatan dengan slogan MAFI, iaitu “Pertanian Menjana Ekonomi” dan “Memartabatkan Sekuriti Makanan Negara”.

DYTM Tuanku Raja Puan Muda Perlis yang merangkap Tuanku Pengerusi YTF merakamkan ucapan penghargaan dan terima kasih khas kepada Ketua Setiausaha MAFI, Dato’ Haslina Abdul Hamid atas pelibatan dan komitmen yang tinggi serta warga MAFI dan penceramah undangan dalam menjayakan program webinar ini, yang telah disempurnakan perasmiannya oleh Raja Muda Perlis, DYTM Tuanku Syed Faizuddin Putra Jamalullail.


Sekolahku SEJAHTERA: Penerapan Nilai Terbaik untuk Murid

Apabila konsep Sekolahku SEJAHTERA dilancarkan pada 21 Februari 2022, di Pusat Konvensyen Antarabangsa Putrajaya (PICC), banyak pihak meletakkan harapan yang tinggi terhadap Kementerian Pendidikan Malaysia (KPM) yang amat komited dalam melahirkan generasi muda yang hebat serta mampu bersaing pada peringkat dunia.

Hal ini turut dilihat berdasarkan cabaran pada masa kini yang amat memerlukan suatu pendekatan holistik yang perlu ditekankan agar diberikan perhatian dalam sistem pendidikan negara. Pendekatan tersebut diharapkan dapat membentuk murid yang bijak mengharungi cabaran global yang tidak hanya menjurus kepada kemajuan sains dan teknologi yang banyak mengubah cara hidup dan budaya kita, tetapi cabaran ekonomi dan kesihatan yang memaksa kita untuk tidak lagi berada di belakang tetapi sentiasa bersedia dengan sebarang cabaran dan kemungkinan yang mendatang.

Menteri Kanan Pendidikan, Datuk Dr. Radzi Jidin, ketika berucap merasmikan konsep Sekolahku SEJAHTERA berkata bahawa konsep yang diperkenalkan kementeriannya itu boleh dicapai melalui penjiwaan terhadap 14 elemen penting yang diberikan penekanan dalam Sekolahku SEJAHTERA. Walau bagaimanapun, menurutnya, 14 elemen penting dalam konsep berkenaan tidak bermaksud mengetepikan elemen lain dalam kehidupan.

“Penekanan konsep ini untuk memastikan anak kita yang lahir daripada sistem pendidikan negara dapat bersaing dan mampu berdaya saing pada peringkat dunia,“ ujarnya.

Empat belas elemen penting berkenaan adalah selamat, seronok, sihat, etika, empati, jati diri, adab sopan, harmoni, tekun, teliti, terampil, eksplorasi, rasional dan artikulasi. Kesemua elemen ini adalah berteraskan nilai murni yang ada dalam kehidupan harian warga sekolah khususnya murid. Secara asasnya, kesemua elemen tersebut sudah lama diperkenalkan di sekolah, namun pengenalan konsep Sekolahku  SEJAHTERA ini bertujuan untuk mengangkat 14 elemen tersebut secara lebih terperinci, bersasar dan berterusan agar sentiasa diterapkan, dihayati serta diamalkan sehingga menjadi budaya bagi seluruh warga sekolah.

Untuk memahami tentang konsep ini, kita perlu melihat tiga elemen pertama dalam konsep Sekolahku SEJAHTERA, iaitu Selamat, Seronok dan Sihat. Umum mengetahui bahawa sejak sekian lama, KPM sentiasa berusaha memastikan sekolah menjadi tempat yang paling selamat untuk murid sepanjang keberadaan mereka di sekolah. Hal ini dikatakan demikian kerana apabila murid berasa selamat mereka pastilah akan berasa seronok dan daripada keseronokan tersebutlah akan melahirkan murid yang sihat.

Apabila Pandemik COVID-19 melanda dunia, termasuk Malaysia, KPM memutuskan untuk menutup sekolah tanpa memberhentikan pengajaran dan pembelajaran (PdP). Proses itu diteruskan dengan pelbagai kaedah secara dalam talian yang banyak membantu murid untuk tidak tercicir dalam pendidikan. Demi memastikan keselamatan murid sentiasa terjamin, KPM mencari jalan yang terbaik untuk membawa kembali murid ke sekolah, namun ternyata tindakan tersebut tidak diambil secara tergesa-gesa. KPM menerusi Menteri Kanan Pendidikan menjelajah ke negeri-negeri untuk berbincang dengan pelbagai pihak yang terlibat; mendapatkan nasihat dengan merentas kementerian, khususnya Kementerian Kesihatan Malaysia (KKM) dan Majlis Keselamatan Malaysia (MKN), sebelum memutuskan untuk membuka sekolah untuk PdP secara bersemuka. Usaha keras KPM ini tidak lain tidak adalah untuk memastikan sekolah tetap menjadi tempat yang selamat, seronok dan melahirkan murid yang sihat.

Kemudian, sekolah menjadi tempat yang akan membentuk etika, empati, jati diri, adab sopan, harmoni, tekun, teliti, terampil, eksplorasi, rasional dan artikulasi. Semua nilai ini tidak akan mampu digarap tanpa peranan penting warga sekolah, khususnya guru. Bagaimanakah untuk membentuk etika? Prinsip moral tersebut, iaitu nilai akhlak yang menjadi pegangan murid dibentuk dalam proses pembelajaran yang berterusan. Misalnya, guru memberikan tugasan kepada murid dan tugasan tersebut perlu disiapkan dalam tempoh tertentu. Maka itu, murid perlu mematuhi dan berusaha untuk menyiapkan tugasan tersebut kerana murid akur bahawa setiap tugasan yang diberikan oleh guru wajib disiapkan. Hal ini berbeza daripada jika ibu bapa yang memberikan latihan kepada anak mereka. Mungkin mereka akan menyiapkannya tetapi mungkin tanpa mematuhi masa yang ditetapkan, berlengah atau tidak menyiapkannya kerana sudah tertanam pada minda mereka bahawa ibu bukanlah guru seperti guru mereka di sekolah. Hal yang demikian juga akan – menerusi Sekolahku SEJAHTERA akan membentuk jati diri, adab sopan, dan sebagainya. Bagaimana seseorang murid dapat membentuk jati diri, sayang akan keluarga, rakan-rakan, bangsa dan negara jika tidak ada tunjuk ajar daripada guru dan melalui persekitaran yang membolehkan mereka memahami pertautan tindakan mereka dengan pembentukan jati diri dalam kehidupan mereka? Bagaimana pula sikap adab dan sopan dalam kalangan rakan pelbagai kaum dapat diperkukuh? Semuanya bermula di sekolah apabila guru menerapkan PdP yang bersangkutan dengan elemen ini.

Pada hakikatnya, wujud perbezaan tingkah laku antara kanak-kanak yang bersekolah dengan mereka yang tidak bersekolah.  Pernahkah kita bertemu dengan kanak-kanak jalanan yang tidak bersekolah? Bagaimanakah tingkah laku mereka? Pada kebiasaannya, mereka mendekati kita tanpa bersuara dan hanya menadah tangan untuk meminta sesuatu daripada kita. Bukanlah sesuatu yang pelik jika kita tidak memberikan apa-apa yang mereka mahukan, mereka akan menunjukkan reaksi kurang sopan, malah ada yang berani mengeluarkan kata-kata kesat. Pernahkah kita terfikir mengapakah hal ini berlaku? Sudah pasti kerana mereka tidak mendapat pendidikan formal di sekolah dan segala elemen yang dibincangkan di atas tidak tertanam dalam diri mereka.

Lebih penting lagi, kanak-kanak yang tidak dihantar ke sekolah sudah pasti tidak pernah mendengar atau mengetahui akan lima prinsip Rukun Negara yang sering dilafazkan ketika berada di sekolah. Prinsip ini merupakan janji kita kepada negara, iaitu Kepercayaan kepada Tuhan; Kesetiaan kepada Raja dan Negara; Keluhuran Perlembagaan; Kedaulatan Undang-undang; Kesopanan dan Kesusilaan. Setiap prinsip yang kita lafazkan ini merupakan panduan terpenting kita sebagai warganegara Malaysia.

Maka itu, apabila Menteri Kanan Pendidikan mengumumkan akan memperkasakan konsep Sekolahku SEJAHTERA, banyak pihak yang menyahutnya dengan sokongan dan dukungan. Meskipun konsep ini bukanlah satu mata pelajaran baharu atau sisipan mata pelajaran yang sedia ada, malah konsep ini tidak akan menambah beban tugas guru termasuk pelaporan tentang pelaksanaannya, namun konsep ini dijangka akan memandu guru untuk melahirkan insan cemerlang untuk bangsa dan negara.

Apa-apa yang penting kelak adalah untuk guru serta masyarakat bersama-sama menerapkan konsep ini dalam diri generasi pewaris negara supaya nilai murni tersebut sentiasa tersemat di hati mereka meskipun murid akan meninggalkan sekolah pada suatu hari nanti.

Sebagai kesimpulannya, elemen SEJAHTERA perlu sentiasa diterap, dihayati serta diamalkan sehingga menjadi budaya bagi seluruh warga sekolah. Dengan ini, kita akan dapat melahirkan generasi masa depan yang berkeperibadian unggul dan mampu bersaing di peringkat dunia, serta yang tidak pernah lupa akan akar dan jati diri.


Menyerlahkan Bakat Warga KPM dalam Pertandingan Lagu Puisi

Untuk mendapatkan maklumat terkini, ikuti kami melalui Telegram

Putrajaya – Pada 4 Ogos 2022, Kementerian Pendidikan Malaysia (KPM) dengan kerjasama Dewan Bahasa dan Pustaka (DBP) melalui Bahagian Majalah, Jabatan Penerbitan DBP menganjurkan Pertandingan Lagu Puisi bersempena dengan Dekad Bahasa Kebangsaan (DBK) 2022. Pertandingan Lagu Puisi yang berlangsung di Dewan Serbaguna, KPM disertai oleh sembilan orang peserta yang terdiri daripada warga KPM.

Penganjuran Pertandingan Lagu Puisi pada kali ini bertepatan dengan satu daripada objektif DBK 2022, iaitu melahirkan rakyat Malaysia yang berbangga akan bahasa kebangsaan sebagai bahasa pengantar ilmu dan pembina tamadun dan jati diri bangsa. Hal ini turut diakui oleh Tuan Haji Rozman Shafie atau lebih dikenali sebagai LY, seorang komposer dan penulis lirik tersohor tanah air yang bertindak sebagai Ketua Juri Pertandingan Lagu Puisi pada kali ini.

Beliau mengatakan bahawa lagu puisi memainkan peranan yang sangat penting kepada negara kerana bait-bait puisi berupaya memberikan kesedaran kepada kita sebagai rakyat Malaysia, dan secara tidak langsung dapat melahirkan perasaan cinta akan negara.

Yang menariknya, Pertandingan Lagu Puisi ini julung-julung kali diadakan di KPM dengan tujuan untuk membina bakat penyampaian puisi dalam kalangan warga KPM. Hal ini sekali gus dapat membentuk pemahaman bahasa yang betul dan mengayakan kosa kata khususnya dalam karya puisi.

Menerusi pertandingan ini, juri yang terdiri daripada LY, Baiduri atau nama sebenarnya Puan Hajah Norkhayati Haji Mohd Hashim dan Dr. Azerai Azmi telah memilih enam orang pemenang. Tempat pertama dimenangi oleh Puan Ratna Sariayu Osman dari Bahagian Sukan, Kokurikulum dan Kesenian, KPM dengan nyanyian lagu Penantian yang disampaikan dengan baik dan penuh penghayatan.

Sementara itu, Encik Mohd Harith Mohd [email protected] Noor dari Bahagian Pengurusan Sekolah Harian, KPM memenangi tempat kedua dengan mempersembahkan lagu Permata Buat Isteri yang dipopularkan oleh kumpulan Kopratasa. Tempat ketiga pula dimenangi oleh staf dari Bahagian Pembangunan Kurikulum, KPM yang diwakili oleh Encik Tajul Effendy Hassan, Puan Nurbaity Ahmad dan Puan Saripah Faridah Syed Khalid yang menghiburkan hadirin dengan lagu Berita kepada Kawan.

Tempat keempat dimenangi oleh Encik Ahmad Fadhli Abdul Mujib dari Bahagian Matrikulasi, KPM menerusi lagu Pertama Buat Isteri. Encik Moh Nazir Mohd Ghazali dari Bahagian Profesionalisme Guru, KPM pula memenangi tempat kelima melalui lagu Suatu Masa, manakala Yang Berbahagia Datin Nik Shareeza Roslyn Mohd Rosli dari Bahagian Sukan Kokurikulum dan Kesenian, KPM yang mempersembahkan lagu Doa mendapat tempat keenam. Setiap pemenang menerima wang tunai dan hadiah iringan daripada DBP dan KPM.

Kesemua peserta menerima cenderamata daripada DBP yang disampaikan oleh YBrs. Dr. Latip Muhammad, Pengarah Bahagian Sukan, Kokurikulum dan Kesenian, KPM. Program Pertandingan Lagu Puisi ini turut dihadiri oleh Encik Aznan Mad Natar, Ketua Penolong Pengarah Unit Penggalakan Kokurikulum dan Seni, KPM dan Puan Ritah Yahaya, Editor Kanan Bahagian Majalah, DBP yang mewakili Ketua Editor Bahagian Majalah, DBP.


Sebanyak 110 Peserta Sertai Piala Pengarah JKR Negeri Perlis 2022

Kangar – Sebanyak 110 orang peserta menyertai pertandingan golf Piala Pengarah Jabatan Kerja Raya (JKR) Negeri Perlis 2022 yang dianjurkan oleh Kelab Sukan dan Kebajikan JKR Negeri Perlis di Kelab Golf Putra (KGP) Perlis, Sungai Batu Pahat pada 11 dan 12 Jun 2022.

Johan bagi Kategori Medal A dalam pertandingan ini ialah Khairyzameel Ahmad, berjaya mengumpul sejumlah 40 mata, diikuti dengan naib johan, Mohd. Shahril Musa dengan 39 mata.

Sementara itu, dalam Kategori Medal B, Azwan Nayan muncul sebagai juara dengan jumlah skor 37 mata, manakala Mohd. Zulhelme Mohd. Noor pula dengan skor 37 mata keluar sebagai naib juara.

Raja Muda Perlis, DYTM Tuanku Syed Faizuddin Putra Jamalullail, merangkap Tuanku Presiden KGP berkenan berangkat untuk menganugerahkan hadiah utama kepada pemenang semalam.

Turut hadir dalam majlis tersebut ialah Pengarah JKR Negeri, Ir. Mohd. Shahril Mohd. Said dan ketua-ketua bahagian dalam jabatan berkenaan.

Menurut Mohd. Shahril, pertandingan ini melibatkan pemain tempatan dan jemputan dari luar Perlis berikutan dengan hasrat untuk memajukan lagi sektor sukan dan pelancongan negeri Perlis.

Pada masa yang sama, usaha ini dilaksanakan demi membantu dalam menjana ekonomi negeri khususnya rakyat negeri Perlis dalam bidang penjualan makanan, pembuatan serta rumah inap, tambah beliau lagi.


Naib Canselor UniMAP Terima Anugerah Darjah Setia Mahkota Perlis

Arau – Naib Canselor Universiti Malaysia Perlis (UniMAP), Leftenan Kolonel Prof. Ts. Dr. Zaliman Sauli menerima anugerah Darjah Setia Mahkota Perlis (S.S.P.) bersempena dengan Istiadat Penganugerahan Darjah Kebesaran dan Pingat Negeri Perlis Kali Ketiga bagi tahun ini oleh Raja Perlis, Duli Yang Maha Mulia (DYMM) Tuanku Syed Sirajuddin Jamalullail.

Istiadat ini juga dilangsungkan bersempena dengan Sambutan Hari Ulang Tahun baginda yang ke-79 pada 17 Mei 2022 yang lalu di Balairung Seri Istana Arau pada pagi tadi.

Raja Perempuan Perlis, DYMM Tuanku Tengku Fauziah Almarhum Tengku Abdul Rashid bersama-sama Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail dan Raja Puan Muda, DYTM Tuanku Hajah Lailatul Shahreen Akashah Khalil turut berkenan berangkat sama dalam majlis istiadat tersebut.

Leftenan Kolonel Prof. Ts. Dr. Zaliman mengetuai sejumlah 70 orang penerima anugerah masing-masing pada sesi hari ini. Pada masa yang sama, penganugerahan kepada Naib Canselor UniMAP itu bersamaan dengan kejayaan UniMAP baru-baru ini yang telah berjaya diiktiraf oleh sistem pemeringkatan Times Higher Education (THE) bermula tiga tahun yang lalu.

Pengiktirafan THE adalah berdasarkan lima kriteria utama yang merangkumi Pengajaran, Penyelidikan, Pemetikan, Pendapatan daripada Industri, dan Pengantarabangsaan, melalui tiga penilaian, iaitu THE World University Rankings, THE Asia University Rankings, dan THE Impact Rankings.


Program SULAM: Kesedaran Keselamatan Jalan Raya

Untuk mendapatkan maklumat terkini, ikuti kami melalui Telegram

Program Kesedaran Keselamatan Jalan Raya telah diadakan di Sekolah Kebangsaan (SK) Klang pada 13 hingga 24 Jun 2022, anjuran Kolej Pengajian Kejuruteraan, Universiti Teknologi MARA (UiTM) dan Malaysia Institute of Transport (MITRANS) dengan kerjasama The Chartered Institute of Logistics and Transport, 3M, Mcdonalds, Gadis Gadget dan USU Gadget.

Bertemakan “Keselamatan Jalan Raya Tanggungjawab Bersama”, Program Service Learning Malaysia University for Society (SULAM) telah menggabungkan objektif pembelajaran kursus dengan khidmat komuniti yang melibatkan pelajar institut pengajian tinggi (IPT). SK Klang dijadikan sebagai komuniti pilihan bagi kumpulan pelajar pengajian kejuruteraan awam UTM.

Tujuan program ini merupakan satu daripada inisiatif untuk memberikan kefahaman tentang kepentingan keselamatan jalan raya, di samping memupuk kesedaran keselamatan jalan raya kepada warga SK Klang amnya dan kepada pelajar. Dengan adanya program ini, hal ini dapat meningkatkan tahap kesedaran mengenai keselamatan jalan raya dan membantu komuniti di SK Klang dalam meningkatkan fasiliti di kawasan sekolah terutamannya bagi murid kurang upaya.

Kaedah pengajaran dan pembelajaran yang menggabungkan objektif pembelajaran kursus dengan khidmat komuniti yang melibatkan pelajar berinteraksi dengan komuniti bagi menyelesaikan permasalahan setempat dengan menggunakan pengetahuan dan kemahiran yang mereka pelajari di bilik kuliah. Kaedah ini mempunyai nilai kredit dan jam pelaksanaan khidmat komuniti itu dikira dalam pengiraan jumlah jam pelajar belajar bagi kursus yang berkaitan. Asas pelaksanaan aktiviti SULAM dalam komuniti adalah Kasih Sayang, Kebahagian dan Saling Menghormati.

Majlis perasmian pelancaran telah disempurnakan oleh Rozana Adam,  Guru besar SK Klang dan wakil UiTM disertai oleh Pertandingan “TikTok Keselamatan Jalan raya”. Program lain seperti  pemantauan keselamatan jalan raya  (RSI), konflik jumlah trafik, had kelajuan, kemudahan dan papan tanda jalan. Menaik taraf laluan pejalan kaki Orang Kurang Upaya (ketidakupayaan pelihatan) dan  memasang pita tanda turapan di laluan pejalan kaki orang kurang upaya. Penyampaian hadiah kepada para pemenang Pertandingan TikTok Keselamatan jalan raya dijadikan sebagai acara penutupan program.